text:
Njyewe Nagesh Shanbhag, navukiye kandi nkurira mu muryango wa Brahmin ufite imyizerere y’Idini ya Hindu. Navutse nyuma y’imyaka 12 ababyeyi banjye bashakanye bamurikira imana yabo.
Nyuma yo kurangiza amashuri yanjye, umunsi umwe nari ndi mu nzira njya mu rugo rw’abaturanyi hari saa 3:30 z’ijoro, umuntu yaje buhoro buhoro anyegera. Natewe ubwoba n’ibyo bintu biri kumbaho bikambangamira. Uwo mugabo yambajije niba nzi Yesu.
Byarambabaje musaba ko yamva iruhande inshuro nyinshi. Ariko yakomeje kuguma hafi yanjye hafi igihe kingana n’isaha. Hashize umwanya yansangije Ijambo ry’Imana riboneka mu Butumwa Bwiza bwanditswe na Matayo 11:28 hanyuma ampereza urupapuro arigendera.
Ku munsi wakurikiyeho maze kugera mu rugo rw’abaturanyi, nibuka ko wa mugabo yampaye urwandiko. Ariko bitewe no kurumesera mu myenda nari nambaye ntirwasomekaga neza, ariko nyuma y’iminsi micye, nabonye numero za telephone kuri urwo rupapuro. Mpamagaye uwo muntu, nasanze ari Pasiteri. Kugera aho yari atuye byasabaga kugenda ibirometero 25.
Nagiyeyo kugira ngo numve ibijyanye na Matayo 11:28. Uwo mupasiteri yaranyegereye. Uwo munsi ntiyigeze agira icyo ansangiza, ariko yarasenze, nagarutse mu rugo. Natangiye kumusura inshuro nyinshi, nawe atangira kunsangiza Ijambo ry’Imana ku buryo burambuye.
Nahise nakira Kristo ahongaho ndetse maze ngaruka mu mujyi w’iwacu. Umuryango wanjye warandwanyije cyane aho bamariye kumenya ko nahinduye imyizerere ntakizera nk’ibyo bizera kandi ntagikora imigenzo y’idini yabo.
Bmwe mu bagize itorero ryacu bampaye amafaranga barambwira ngo ibyiza ni uko najya ahitwa New Delhi (mu Buhinde). Banyoherejeyo kwiga mu ishuri rya Bibiliya mu 1992 ubwo nari mfite imyaka 23. Narangije ishuri rya Bibiliya bansaba kumpa ahantu ho kuba.
Nabaye aho nk’amezi 6 mfasha umukozi wakoraga mu gikoni nkora n’akazi ko kurara izamu ku iduka ryari hafi aho.
Umunsi umwe ndimo gutekereza kuva aho hantu, umukozi waho yarampamagaye arambwira ati “Nagesh akira ibyo kurya ugende”. Mubyukuri narishimye kuko nta mafaranga nari mfite yo kugura ibyo kurya.
Mugihe nari nicaye mu nguni ya Bible Bhawan, Numvise ijwi rimbwira ngo mpaguruke ngende, iryo jwi ryakomeje kubimbwira kenshi, hanyuma nkora icyo rimbwiye njya aho rinsabye kujya. Ngezeyo nabonye agapapuro gato kanditseho ngo “Vacancy in Faith Academy” bisobanuye “Itangazo ry’akazi mu ishuri Faith Academy”.
Nabajije umukozi twari twegeranye, arambwira ngo ni Ishuri rya Gikristo rikomeye.
Mubyukuri nahise mpura n’urujijo nibaza aho riherereye, uko nzarigeramo n’ibindi byinshi. Natangiye gusenga ariko nya gufata urupapuro (vacancy form) yo kuzuza. Narasabye ndangije njya mu kizamini (interview).
Abandi bantu 5, bize cyane kandi bambaye neza, baje muri interview, ni Ubuntu bw’Imana butangaje bwamfashije kubona akazi ku itariki ya 1 Ugushyingo 1993. Mubyukuri ni Ubuntu bwayo gusa hashize imyaka 26 kandi kugeza ubu ndacyakora muri Faith Academy ndetse kugeza ubu mfitemo umwanya mwiza.
Nashakanye na Reathi Kulkarni, kandi yakiriye Kristo nk’Umwami n’Umukiza w’ubugingo bwe. Mfite abahungu babiri: Aashish Abraham na Samuel Abraham.
Ndi Pasteri w’Itorero “Grace Church of God” ahitwa New Delhi, aho abantu benshi baraza bakakira Kristo. Umugore wanjye ayobora minisiteri y’abagore, naho abana bacu bombi bari muri Korali y’Itorero.
Murakoze kumpa umwanya wo kubasangiza ubuhamya bwanjye bw’uko nakijijwe n’imigisha naboneye muri Kristo Yesu.
Source: www.trusting-in-jesus.com
Vestine@gakiza.org


c: text/html

text:
Amasezerano yo gushyingiranwa
umwirondoro uhinye
1- Ibisobanuro by’amasezerano yo gushyingiranwa,amategeko arebana nabyo,gihamya muri kor’an no mumigenzo y’Intumwa y’Imana(IIAI)
2- Amasezerano atemewe mugushyingiranwa,uko wahitamo umukobwa ushaka gushyingira namategeko agenga uko wamureba,amasezerano yabashakanye nubukwe uko bukorwa,Imibanire yabashakanye n’ukuri kwa buri umwe kuri mugenzi we.
3- Ibyo umugabo agomba umugore we,ukuri guhuriweho numugabo numugore,imibanire mibi no kunanirana kw’abashakanye
- 1
- 2
amatsinda:
tanga igitekerezo wadnikira ushinzwe iyi paje
- 1
- 2

robotstxt: allowed

filter: keep


text:
UBUREZI
UBUREZI
“Kugira ngo abahungu bacu babe nk’ibiti byikuririza bakiri abasore. N’abakobwa bacu bamere nk’amabuye akomeza imfuruka, abajwe nk’uko babaza amabuye arimbisha inyumba.”
Zaburi 144: 12,13.
ABO DUTUYE IKI GITABO
Iki gitabo tugituye ababyeyi, abarezi n’abigishwa bose bigira mu ishuri ryo ku isi ritegurira abayituye gutaha ijuru. Turifuza ko cyazabafasha kugera ku nyungu ntagereranywa mu buzima, bakagera ku iterambere n’ibyishimo kuri iyi si, bityo bakaba abantu bakwiriye kuzakora wa murimo wagutse cyane uzakorerwa mu “ISHURI RY ‘IKIRENGA” rikinguriwe buri muntu wese mu ishuri ryo mu buzima buzaza.


text:
Rubavu:Barakangurirwa gutoza abana umuco wo gusoma ibitabo
Yanditswe na admin
Abafite aho bahuriye n’uburezi bw’abana ndetse n’ababyeyi bo mu karere ka Rubavu, barakangurirwa gutoza abana babo gusoma ibitabo bakiri bato, mu rwego rwo kubafungura mu mutwe no kubafasha gukuza ubumenyi bwabo.
Gusoma ibitabo ni kimwe mu byagura imitekerereze y’umuntu, by’umwihariko abana bakiri bato biga mu mashuri yo muri aka karere bo bavuga ko igihe bagize amahirwe yo gutozwa gusoma ibitabo, bibafasha gukura neza, ndetse bagira amahirwe yo guhora babona ibi bitabo bikafasha kunganira ubumenyi baba bahawe na mwarimu mu ishuri.
Frere Habimana Alexis, umuyobozi w’ishuri ry’inshuke n’amashuri abanza yitiriwe Mutagatifu Jean Paul II, avuga ko bafite umuco wo gutembereza abana bakiri bato ahantu habarizwa ibitabo, mu rwego rwo kubafasha kumenya ibyo batari bazi no kwiyungura ubundi bwenge.
Yagize ati “Gusoma bituma abana bamenya hirya no hino uko ibintu bigenda, bakiyungura ubwenge mu bintu bitandukanye bakiri bato, nk’ubu turi kubatoza ururimi, ikindi bituma bagira ubumenyi butari ubwo mu Rwanda gusa no mu mahanga.”
Zimwe mu mbogamizi avuga bagifite harimo kutoroherwa no kubona ku bigo byigenga, kuba hari ababyeyi batarasobanukirwa n’akamaro ko gusoma no kuba babitoza abana bakiri bato, ari nacyo akangurira ababyeyi kugira ngo bafashe umwana kwagura ibitekerezo binyuze mu gusoma.”
Ishimwe Jackson, wiga mu mwaka wa kabiri w’amashuri abanza, aganira n’Imvaho Nshya yavuze ko akunda gusoma cyane kuko bimufasha kumenya ibyo aba atabonye mu ishuri, ndetse ngo n’iyo mwarimu yabimwigishije bituma arushaho kubigiraho ubumenyi bwisumbuye.
Yagize ati “Natangiye kumenya kuvuga igifaransa nkiri mu mashuri y’inshuke, ubu ndimo kwitoza kwandika, iyo nsomye ibitabo bituma menya byinshi, ni umuco mbona mwiza ari nayo mpamvu nsaba ababyeyi n’abarimu kujya bakomeza kudufasha tukabona ibitabo hafi yacu, byazadufasha kwagura ibitekerezo tukazamuka dufite ubumenyi twibitseho.”
Umwe mu babyeyi barerera muri kimwe mu bigo by’amashuri byo mu karere ka Rubavu, witwa Nyirazaninka Esperance, avuga ko abenshi mu babyeyi bagenda barushaho gusobanukirwa akamaro ko gutoza abana umuco wo gusoma ibitaro, ariko ngo baracyafite imbogamizi z’amasomero akiri make.
IYAREMYE YVES


text:
ABAKURAMBERE N’ABAHANUZI
IGICE CYA 12 - ABURAHAMU MURI KANANI
Iki gice gishingiye mu Itangiriro 13-15 ; 17 :1-16 ; 18.
Aburahamu yasubiye i Kanani “akungahaye ku mashyo, ifeza, n’izahahu.” Loti bari bakiri kumwe, na none baza i Beteli, maze babamba amahema yabo. Bidatinze basanze ukwiyongera k’ubutunzi bwabo kuzabazanira ingorane nyinshi. Bari barabanye neza mu bihe by’amakuba n’ibigeragezo, ariko ubutunzi no gukungahara bibazanira akaga k’amakimbirane. Urwuri ntirwari ruhagije amatungo yabo bombi, kandi impaka zazanwaga n’abashumba zagombaga gukemurwa na ba shebuja. Byaragaragaraga yuko bagomba gutandukana. Aburahamu yarutaga Loti mu myaka, akamurusha kumenyana n’abantu, akamurusha ubutunzi ndetse n’icyubahiro; nanone kandi ni we wabanje gutanga igitekerezo cy’ukuntu bakomeza umubano mwiza. Nubwo Imana ubwayo yari yamuhaye igihugu cyose, yahaze ubwo burenganzira bitamubabaje. AA 82.1
“He kubaho intonganya hagati yanjye na we, no ku bashumba bacu; kuko turi abavandimwe. Mbese igihugu cyose ntikiri imbere yawe? Ndakwinginze reka dutandukane: nuhitamo kujya ibumoso, nanjye nzajya iburyo; cyangwa nuhitamo kujya iburyo, nanjye nzajya ibumoso.” AA 82.2
Aha niho imico myiza n’umutima wo kutikanyiza bya Aburahamu byigaragarije. “Ni bangahe batakomeza kugundira uburenganzira bwabo n’ibyo bakunda biramutse bibagendekeye bityo! Ni ingo zingahe zatanye! Ni amatorero angahe yacitsemo ibice, bigatuma ukuri kugorekwa kandi kugateshwa agaciro mu banyabyaha! Aburahamu aravuga ati, “Reka he kubaho intonganya hagati yanjye nawe, kuko turi abavandimwe;” atari uko byari biturutse gusa ku isano isanzwe, ahubwo bitewe n’uko bose baramyaga Imana y’Ukuri. Abana b’Imana mu isi yose ni umuryango umwe, kandi umutima umwe w’urukundo no gufatanya ni wo ukwiriye kubayohora. “Ku byo gukunda bene Data, mukundane rwose; ku byo icyubahiro, umutu wese ashyire imbere mugenzi we.” Abaroma 12:10. Kandi iyo ni inyigisho y’Umukiza wacu. Kwimenyereza guca bugufi, ubushake bwo kugirira abandi nk’uko twifuza ko batugirira, byakuraho kimwe cya kabiri cy’uburwayi abantu bagira. Umutima wo kwikuza uturuka kuri Satani; ariko umutima urimo urukundo rwa Kristo uzagira ubuntu “buzirikana abandi.” Umutima nk’uwo uzerekeza ku mabwiriza y’ijuru, nk’uko bivugwa ngo “Umuntu wese muri mwe areke kwizirikana ubwe gusa, ahubwo azirikane n’abandi.” Abafilipi 2:4. AA 82.3
Nubwo Loti yakeshaga ubutunzi bwe umubano yari afitanye n’Aburahamu, ntiyigeze agaragaza ishimwe k’uwamugabiye. Kwicisha bugufi kwajyaga kumuhatira kureka Aburahamu akaba ariwe uhitamo, nyamara ibiramambu, inarijye yatumye afata ibyo yabonaga byose byajyaga kumuviramo inyungu. “Arambura amaso, abona ikibaya cyo ku ruzi rwa Yorodani cyose kugera i Sowari, uko gitoshye. … cyari kimeze nka bwa busitani bw’Uwiteka, nk’igihugu cya Egiputa.” Ikibaya cyarushaga ibindi byose byo muri Palesitina kurumbuka cyari icya Yorodani, cyibutsaga abakireba Paradizo umuntu yakuwemo, kandi ubwiza n’uburumbuke bwacyo bwasaga n’ubw’ibibaya bitembamo uruzi rwa Nili bari baravuyemo. Hari yo imigi ikize kandi myiza, yakururaga abashoramari. Loti yarangajwe no kubona inyungu z’iby’isi, yirengagiza ibyaha byahakorerwaga. “Abaturage bo muri icyo kibaya bari abagome kandi bagacumura k’Uwiteka bikabije;” nyamara Loti yarabyirengagije, asa nk’aho atabizi, ntiyabiha agaciro cyane. “Yihitiyemo ikibaya cyose cyo kuri Yorodani” maze “yimura ihema rye aherekera i Sodomu.” Mbega ukuntu atatekereje bihagije ku ngaruka ziteye ubwoba z’uko guhitamo yagiranye inarijye! AA 82.4
Nyuma yo gutandukana na Loti, Aburahamu yongeye guhabwa isezerano n’Imana ryo guhabwa igihugu cyose. Bidatinze, yimukira i Heburoni, ashinga ihema rye munsi y’igiti cy’inganzamarumbo cya Mamure, ahubaka igicaniro cyo gutambira Uwiteka. Muri iyo misozi yari ifite umwuka mwiza, imirima y’amatunda n’iy’impeke, n’urwuri rugari ruzengurutswe n’imisozi, arahatura, ashimishijwe n’imibereho y’umukurambere iciriritse, maze arekera Loti ibinezeza by’i Sodomu byaganishaga ku irimbukiro. AA 83.1
Aburahamu yubahwaga n’amahanga yari amukikije, nk’igikomangoma gikomeye, inararibonye n’umuyobozi ufite ubushobozi. Ntiyabujije abaturanyi be kumwigiraho. Imibereho ye n’imico ye, ugereranyije n’abasengaga ibigirwamana, byari ubuhamya bwiza bwo kwizera nyakuri. Nk’uko umubano we n’Imana utari ufite amakemwa, ni nako gushyikirana n’abantu n’ubuntu yagiraga, byatumye agirirwa icyizere kandi abantu baramukunda, bakanamwubaha. AA 83.2
Iyobokamana rye ntiryabonekaga nk’ubutunzi bw’igiciro bwakwifuzwa kurindwa no gushimisha nyiraryo gusa. Iyobokamana nyakuri ntirifatwa gutyo, kuko uwo ari umwuka unyuranye n’amahame y’ubutumwa bwiza. Iyo Kristo atuye mu mutima, ntibishoboka guhisha umucyo umuturukaho cyangwa kuwuzimya. Ibiri amambu, uwo mucyo ukomeza kwiyongera, uko iminsi ihita, igihu cy’inarijye n’icyaha kibuditse ku mutima cyeyurwa n’umucyo wa Zuba ryo Gukiranuka. AA 83.3
Abantu b’Imana barayihagarariye ku isi, kandi ishaka ko baba umucyo muri iyi si y’umwijima. Aho batataniye mu bihubu byose, mu mirwa mikuru, mu mijyi, no mu byaro hose, bahinduka abahamya n’imiyoboro Imana imenyekanishirizamo ubushake n’ibitangaza by’ubuntu bwayo ku batizera. Ni umugambi wayo ko abakiriye agakiza bose bazayivugira. Ukwitanga k’Umukristo ni urugero ruhanitse ab’isi bapimiraho ubutumwa bwiza. Ibigeragezo birimo ukwihangana, imigisha yakiranywe ishimwe, ukwicisha bugufi, ubugwaneza, imbabazi n’urukundo byerekanywe uko bukeye n’uko bwije, ni imuri zimurikira mu mico yabo imbere y’ab’isi, zerekana ko hari itandukaniro riri hagati y’umwijima ukomoka ku narijye y ‘umutima wa kamere. AA 83.4
Umukungu mu kwizera, umunyabuntu bitangaje, utaragiraga gushidikanya mu kumvira, kandi akagira ukwicisha bugufi mu mibereho ye nk’umugenzi, Aburahamu yari umunyabwenge mu mibanire ye n’abandi kandi akaba intwari n’umuhanga ku rugamba. Nubwo yari azwi nk’umwigisha w’idini rishya, abahungu b’umwami batatu bategekaga ibibaya by’Abamori aho yari atuye, bamushatseho ubucuti ubwo bamusabaga gufatanya na bo kugira ngo bagire umutwe ukomeye wo kurinda umutekano; kuko icyo gihugu cyari cyuzuyemo urugomo n’ikandamiza. Bidatinze abona uburyo bwo gufatanya na bo. AA 83.5
Kedorilawomeri, Umwami wa Elamu, yari amaze imyaka cumi n’ine ateye i Kanani, maze ahagira ingaruzwamuheto. Byinshi mu bikomangoma biramugomera, maze umwami wa Elamu, hamwe n’amahanga ane bari bifatanyije, yongera kugaba igitero mu gihugu hose agira ngo abagarure mu butegetsi bwe, bongere bamuyoboke. Abami batanu b’i Kanaani bashyize hamwe ingabo zabo, bashinga ibirindiro mu kibaya cya Sidimu kugira ngo barwanye icyo gitero, ariko baratsindwa. Umugabane munini w’ingabo uricwa, maze abandi bahungira ku misozi miremire. Abanesheje biraye mu mijyi yo muri icyo kibaya, maze basahura ibintu byinshi ndetse batwara abantu ho iminyago, kandi muri izo mbohe z’intambara, harimo na Loti n’umuryango we. AA 84.1
Aburahamu aho yari yituriye munsi y’igiti cy’inganzamarumbo cya Mamure, atekanye, yaje kubwirwa n’umwe mu bacitse ku icumu ibyerekeye urugamba rwabaye n’ ibyago umuhungu wabo yagize. Ntiyigeze yibuka inabi Loti yamugiriye. Yumva amugiriye impuhwe, maze ariyemeza abona ko akwiriye kumutabara. Agisha Imana inama mbere y’ibindi byose, maze yitegura urugamba. Akoranya ingabo magana atatu na cumi n’umunani zo mu bantu be, abagabo bari baratojwe kubaha Imana, kumukorera kandi bigishijwe no kurwana. Abari baragiranye na we amasezerano yo gutabarana; aribo Mamure, Eshikoli, na Aneri, baramusanga bari hamwe n’ingabo zabo, hanyuma bose bakurikira abari babateye. Abanyelamu n’abo bari bafatanyije bari bakambitse i Dani, ku rugabano rwo mu majyaruguru y’i Kanani. Bari mu byishimo byo gutsinda, nta bwoba bw’uko hari ushobora kubatera, bari bahugiye mu byo kurya no kunywa. Uwo mukurambere yagabanyije ingabo mo imitwe kugira ngo bakwire impande zose, maze babagwa gitumo nijoro. Kuko yabateranye umwete kandi abatunguye kandi batamwiteguye, arabatsinda. Umwami wa Elamu aricwa, ingabo ze zimarwa n’ubwoba maze ziratatana. Loti n’umuryango we, n’izindi mbohe, babagarurana n’ibyabo byose, kandi batahukana n’iminyago myinshi. AA 84.2
Gutsinda kwa Aburahamu agukesha Imana. Ntabwo uwo mwubaha Mana yari akoreye igihugu umurimo ukomeye gusa, ahubwo yari yerekanye n’uburyo ari umugabo w’ingirakamaro. Byagaragaye ko gukiranuka atari ubugwari, kandi ko idini ry’Aburahamu ryatumye agira ubutwari bwo guhagarara mu kuri no kurenganura abarengana. Igikorwa cye cy’ubutwari cyatumye yamamara mu mahanga abakikije. Yirinze kugira ibintu atwara, ahubwo asaba ko izo mbohe zirekurwa. Ahabaga intambara, iminyago yatwarwaga n’uwatsinze; ariko Aburahamu we yashoje urugamba nta mugambi wo gushaka indonke y’ibintu afite, maze yanga guhemukira abari bagize ibyago, gusa yemera ko abo bari bafatanyije batwara umugabane wabo ubakwiye. AA 84.3
Bake gusa, ni bo bajyaga kugaragaza imibereho nk’iyo Aburahamu yagize, baramutse bageragejwe nk’uko yageragejwe. Bake ni bo bajyaga kwihanganira icyo kigeragezo cyo kwibonera ubutunzi banyaze nk’ubwo. Icyitegererezo aduha giciraho iteka kwikunda, n’umutima wo gushaka indonke. Aburahamu yarebaga gusa ubutabera no kwita ku kiremwa muntu. Imyitwarire ye ihamanya n’ibyanditswe ngo, “Ujye ukunda mugenzi wawe nk’uko wikunda.” Abalewi 19:18. Ndahirishirije Uwiteka kumanika ukuboko kwanjye, ni we Mana Isumba byose, nyirijuru n’isi, yuko ntazatwara akadodo cyangwa agashumi k’inkweto ko mu byawe, kugira ngo utibwira uti, ni jye utungishije Aburahamu.” Ntiyari kubakundira gutekereza ko yashoje urugamba agamije kugira ibyo aronka, cyangwa ngo bavuge ko ubutunzi afite aribo yabukomoyeho nk’impano bamuhaye cyangwa ineza bamugiriye. Imana yari yaramusezeraniye kumuha umugisha, ni yo rero ikwiriye guhabwa icyubahiro. AA 84.4
Undi waje gusanganira uwo mukurambere watsinze urugamba ni Melikisedeki, umwami w’i Salemu, wazanye umutsima na vino byo kuramira ingabo zitabarutse. ” Nk’umutambyi w’Imana Isumba byose”, asabira Aburahamu umugisha, kandi ahimbaza Imana yabahaye gutsinda ikoresheje umugaragu wayo. Nuko Aburahamu “amuha kimwe mu icumi cya byose.” AA 85.1
Aburahamu yisubirira mu mahema ye n’imikumbi ye, ariko umutima we waje guhungabanywa n’ibikerezo by’urucantege. Yari umunyamahoro, akora uko ashoboye kose akirinda intonganya no gushyamirana; maze agira ubwoha bwinshi ubwo yibukaga uburyo yiboneye n’amaso ye urupfu rw’abantu n’inyamaswa bitagira ingano. Ariko nta gushidikanya ko amahanga yari yaratsinze atajyaga kongera kwisuganya agatera Kanaani maze akamwihimuraho. Kuba yari amaze kwinjizwa mu mpaka zabaga hagati y’ibihugu, imibereho ye irangwa n’amahoro yari gukomwa mu nkorora. Nanone kandi yari atarahabwa Kanaani, ataragira ibyiringiro noneho ko azabyara umuragwa wagombaga kuzasohorezwaho isezerano. AA 85.2
Mu nzozi yarose nijoro, yumva ijwi ry’Imana rimubwira riti, “Aburahamu, witinya: ndi ingabo igukingira kandi uzagororerwa ingororano ikomeye cyane.” Ariko umutima we wari uciwe intege cyane n’uburyo yabonaga iryo sezerano atabasha kurishyikira. Yasabye ko yabona ikimenyetso gifatika cy’uko iryo sezerano rizasohora. Ariko se isezerano ryajyaga gusohora rite impano y’umwana w’umuhungu itatanzwe? “Aburahamu aramubaza ati: Mwami Uwiteka kumpa iyo ngororano bizamarira iki kandi ngiye kuzapfa ndi inshike?... “kandi uwavukiye mu rugo rwanjye azaragwa ibyanjye.” Yasabye Imana ngo Eliyezeri umugaragu we w’umwizerwa amubere nk’umuhungu we yibyariye, maze azamurage ibye. Ariko yahamirijwe ko umwana we bwite ari we uzaragwa ibye. Hanyuma ajyanwa hanze y’ihema rye, maze abwirwa kubura amaso ngo arebe inyenyeri zitabarika, zimurika mu kirere; kandi ubwo yabikoraga, yabwiwe n’aya magambo ngo, “Urubyaro rwawe ni ko ruzangana.” “...Aburahamu yizeye Imana, maze bimuhwanyirizwa no gukiranuka.” Abaroma 4:3. AA 85.3
Na none uwo mukurambere yasabye ikimenyetso gifatika gihamya ukwizera kwe kandi cyerekana ko abazakurikiraho aribo uwo mugambi w’ubuntu bw’Imana uzuzurizwaho. Uwiteka yemeye kwicisha bugufi kugira ngo agirane isezerano n’umugaragu we, akoresha ubwo buryo nk’uko abantu bari basanzwe babigenza berekana ko biyemeje umugambi ntakuka. Ayobowe n’Uwiteka, Aburahamu yatanze igitambo cy’inyana, ihene n’isekurume y’intama bimaze imyaka itatu bivutse, maze agenda abisaturamo ibice abitondekanya ku buryo butandukanye. Kuri ibyo yongeraho intungura n’inuma bitagabanyijemo ibice. Mu gukora atyo, yanyuze hagati y’ibyo bice byateguriwe gutambwa yicishije bugufi, maze arahirira Imana kuzayubaha by’iteka ryose. Yagumye iruhande rw’ibyo bice byagenewe gutambwa ari maso kandi ashikamye kugeza izuba rirenze, kugira ngo abirinde kononekara cyangwa inkongoro zikabitwara. Izuba rijya kurenga, Aburahamu afatwa n’ibitotsi byinshi; maze “umwijima w’icuraburindi uraza uramutwikira, ariko ashigukira hejuru ubwoba buramutaha.” Kandi yumvise ijwi ry’Uwiteka rimubwira ko adakwiriye kwibwira yuko azahabwa igihugu cy’isezerano vuba, kandi yerekwa imibabaro abazamukomokaho bazagira mbere y’uko batuzwa muri Kanani. Yahishuriwe umugambi wo gucungurwa, binyuze mu rupfu rwa Kristo, ari We gitambo gikomeye, kandi ahishurirwa uburyo Kristo azaza afite ikuzo. Aburahamu yabonye nanone isi yongera guhabwa ubwiza nk’ubwa Edeni, kugira ngo ayihabwe ho gakondo y’iteka ryose, aribyo gusohozwa kw’isezerano. AA 85.4
Nk’igihango cy’isezerano Imana igiranye n’abantu, icyotero gicumbeka n’ifumba y’umuriro ugurumana byanyuze hagati y’ibyo bisate by’amatungo byateguriwe gutambwa, maze urabikongora byose. Maze nanone Aburahamu yongera kumva ijwi rimuhamiriza ko urubyaro rwe ruhawe Kanaani ho impano, « uhereye ku ruzi rwa Egiputa ukageza ku ruzi rwa Ufurate. ” AA 86.1
Igihe Aburahamu yari amaze hafi imyaka makumyabiri n’itanu muri Kanani, Uwiteka yaramubonekeye aramubwira ati, “Ndi Imana Ishoborabyose; ujye ugendera imbere yanjye utunganye.” N’icyubahiro cyinshi, uwo mukurambere yikubita ku birenge bye, maze akomeza kumva ibyo abwirwa: “Dore isezerano ryanjye riri hamwe na we, kandi uzaba sekuruza w’amahanga menshi.” Nk’ikimenyetso cyo gusohozwa kw’iri sezerano, izina rye yitwaga mbere Aburamu, ryahinduwe Aburahamu, bisobanura “sekuruza w’amahanga menshi.” Izina rya Sarayi rihinduka Sara, bivuga “igikomangomakazi;” kuko “azaba nyirakuruza w’amahanga; abami b’amahanga bazakomoka kuri we” kuko ijwi ry’Imana ariryo ribivuze. AA 86.2
Ubwo ni bwo Aburahamu yahawe umuhango wo gukebwa “kuba ikimenyetso cyo gukiranuka kwavuye kuri kwa kwizera yari afite atarakebwa.” Abaroma 4:11. Yagombaga kubyubahiriza ndetse n’abamukomokaho bose kugira ngo berekane ko beguriwe umurimo w’Imana kandi batandukanyijwe n’abasenga ibigirwamana, kandi Imana yabemeye ikabagira ubutunzi bwayo bw’umwihariko. Binyuze muri uyu muhango, bari biyemeje ku rwabo ruhande, kuzuza ibisabwa byari bikubiye mu isezerano Imana yagiranye n’Aburahamu. Ntibagombaga gushaka mu miryango y’abapagani, kuko iyo baza kubikora, bajyaga kutubaha Imana n’amategeko yayo azira inenge; bagakora ibyaha by’ayandi mahanga kandi bagakururirwa gusenga ibigirwamana. AA 86.3
Imana yahaye Aburahamu icyubahiro gitangaje. Abamarayika bagendanaga na we kandi bakaganira na we nk’inshuti. Ubwo Sodomu yari igiye guhanwa, ntibyahishwe Aburahamu, ahubwo yabaye umuvugizi w’abanyabyaha ku Mana. Ikiganiro yagiranye n’abamarayika kigaragaza icyitegererezo cyiza cyo kwakira abashyitsi. AA 86.4
Hari mu cyi ku manywa y’ihangu, uwo mukurambere yicaye ku muryango w’ihema rye, yitegereza uko ikirere gituje, maze abona abagenzi batatu baza bamusanga ariko bakiri kure. Bataragera ku ihema rye, abo bantu atari azi barahagarara nk’abashaka kugira icyo bumvikanaho. Kandi bataramusaba kubagirira neza, Aburahamu aherako ahaguruka bwangu, kuko yabonaga bashaka kwerekeza indi nzira, abirukaho, maze abinginga yicishije bugufi cyane kugira ngo bamukundire baruhukire iwe abafungurire. Ubwe abazanira amazi kugira ngo boge umukungugu wari wabagiye ku birenge mu rugendo. Ashaka ibyo kurya arabaha, kandi ubwo baruhukiraga mu gicucu kirimo amafu, bari biteguye kugirana ikiganiro, maze abahagarara iruhande yicishije bugufi ubwo barimo bishimira iryo cumbi. Icyo yakoze cyo kwicisha bugufi Imana yagihaye agaciro gakomeye cyane bituma cyandikwa mu Ijambo ryayo; kandi nyuma y’imyaka myinshi, icyo gikorwa cy’ubugwaneza cyaje kuvugwa n’intumwa yakoreshwaga na Mwuka Wera igira ati, “Ntimukirengagize gucumbikira abashyitsi: kuko hari bamwe bacumbikiye abamarayika batabizi.” Abaheburayo 13:2. AA 86.5
Aburahamu yabonye ko batatu muri abo bashyitsi bari baturutse kure bananiwe, hashobora kuba harimo Umwe akwiriye kuramya ntabe akoze icyaha. Ariko muri uwo mwanya icyagenzaga izo ntumwa z’Imana cyaramenyekanye. Nubwo bari batumwe kujya gusohoza umurimo w’uburakari, ariko kuri Aburahamu wari umugabo wizera, babanje kumuha umugisha. Nubwo Imana yanga gukiranirwa kandi igahana ibicumuro, ntiyishimira guhora inzigo. Umurimo wo kurimbura ni “inzaduka” kuri yo kuko ari inyarukundo rutarondoreka. AA 87.1
“Amabanga y’Uwiteka ayahishurira abamwubaha.” Zaburi 25:14. Aburahamu yari yarubashye Imana na yo imuha icyubahiro ubwo yamugishaga inama, kandi ikamuhishurira imigambi yayo. “Aburahamu namuhisha icyo ngiye gukora?” niko Uwiteka yavuze. “Ubwo gutaka kw’abarega i Sodomu n’i Gomora ari kwinshi, ibyaha byabo bigakabya cyane; ndamanuka ndebe ko bakora ibihwanye rwose no gutaka kw’abaharega kwangezeho; kandi niba atari ko bimeze, ndabimenya.” Imana yari izi neza urugero rw’icyaha cy’i Sodomu; ariko ivuga nk’umuntu kugira ngo ubutabera bwayo bumenyekane. Mbere yo gucira urubanza abanyabyaha, Yo ubwayo yajyaga gusuzuma imigenzereze yabo; iyo bataza kurenga urubibi rw’imbabazi zayo, yajyaga kubaha umwanya wo kwihana. AA 87.2
Babiri muri izo ntumwa zivuye mu ijuru barigendeye, basiga Aburahamu wenyine ari kumwe n’Uwo yahise amenya ko ari Umwana w’Imana. Maze uwo mugabo wari ufite kwizera asabira abantu bari batuye i Sodomu. Igihe kimwe yari yarabakijije akoresheje inkota ye, noneho rero yari agiye kubakirisha amasengesho. Loti n’abo inzu ye bari bagituyeyo, kandi urukundo rutikanyiza rwateye Aburahamu kubatabara, abakiza Abanyelamu, noneho arashaka kubakiza iteka ry’umujinya w’Imana, niba ari ubushake bwayo. AA 87.3
Yicishije bugufi cyane akomeza kwinginga agira ati” Mpangaye kuvugana n’Umwami wanjye, nubwo ndi umukungugu n’ivu gusa.” Nta kwiyemera no kwirata gukiranuka kwe byari birimo. Ntiyasabye kugirirwa neza yishingikirije ku kumvira kwe, cyangwa ku bwo ibitambo yari yaratambye akora ibyo Imana ishaka. Nk’umunyabyaha ubwe, yasabiye abanyabyaha. Uwo niwo mutima ugomba kuranga abegera Imana bose. Nanone Aburahamu yerekanye kwizera k’umwana usaba se akunda. Yegereye iyo ntumwa yari yamutumweho ivuye mu ijuru, maze asaba abikuye ku mutima. Nubwo Loti yari yarabaye umuturage w’i Sodomu, ntiyafatanyije na bo ibicumuro byabo. Aburahamu yibwiye ko muri uwo mudugudu wari utuwe cyane harimo n’abandi basenga Imana y’ukuri. Ahereye kuri ibyo, arabingingira ati, “Ntibikaguturukeho...kurimburana abakiranutsi n’abanyabyaha:. .. Mbese umucamanza w’abari mu isi bose yakora ibyo kutabera?” Aburahamu ntiyasabye inshuro imwe gusa, ahubwo yasabye kenshi. Amaze kwemererwa, yarakomeje kugeza ubwo yizezwa ko n’iyo habonekamo abakiranutsi cumi, uwo mudugudu utarimburwa. AA 87.4
Urukundo rw’abarimbuka ni rwo rwateye Aburahamu gusenga. Nubwo yangaga ibyaha byari byaramunze uwo murwa, yifuzaga ko abanyabyaha bawurimo bakizwa. Uburyo yari yitaye cyane kuri Sodomu byerekana agahinda tugomba kugirira abanga kwihana. Dukwiriye kwanga icyaha, ariko tukagirira umunyabyaha impuhwe kandi tukamukunda. Ahatuzengurutse hose hari abantu bagana mu irimbukiro, babuze ibyiringiro, bafite ubwoba nk’uko abo i Sodomu byabagendekeye. Uko bukeye n’uko bwije, igihe cy’imbabazi kirangira kuri bamwe. Buri saha bamwe imbabazi zibarangiriraho. Mbese amajwi aburira kandi akingingira umunyabyaha guhunga uko kurimbuka guteye ubwoba ari he? Mbese amaboko aramburiwe umunyabyaha ngo ahunge urupfu ari he? Mbese abamwingingira Imana bicishije bugufi kandi bafite kwizera kudacogora bari he? AA 88.1
Umutima w’Aburahamu wari Umutima wa Kristo. Umwana w’Imana ubwe ni Umuvugizi ukomeye cyane usabira umunyabyaha. Uwishyuye ikiguzi cyo gucungura umuntu azi neza agaciro k’umutima w’umuntu. Mu guhangana n’ikibi, cyashakaga guhindanya ibyaremwe bitagira inenge, Kristo yeretse umunyabyaha urukundo rutasobanukira uwo ariwe wese keretse umukiranutsi gusa. Igihe yari ababaye cyane ku musaraba, aremerewe n’umutwaro uteye ubwoba w’ibyaha by’isi yose, yasabiye abamutukaga n’abamwicaga, ati “Data, ubababarire kuko batazi icyo bakora.” Luka 23:34. AA 88.2
Kuri Aburahamu byaranditswe ngo “yiswe inshuti y’Imana,” “sekuruza w’abizera bose”. Yakobo 2:23; Abaroma 4:11. Imana yatanze ubuhamya igira iti, “Aburahamu yaranyumviraga, akitondera ibyo namwihanangirije, n’ibyo nategetse n’amategeko yanjye nandikishije, n’ibyo navuze.” Kuko icyatumye mumenya, ari ukugira ngo ategeke abana be n’abo mu rugo rwe bazakurikiraho kugendera mu nzira y’Uwiteka, bakora ibyo gukiranuka, baca imanza zitabera: kugira ngo Uwiteka azanire Aburahamu ibyo yamuvuzeho.” Cyari icyubahiro gikomeye Aburahamu yahamagariwe, kwitwa se w’ubwoko burinda kandi bugakomeza ukuri kw’Imana yateguriye isi kandi muri we ni mo amahanga yose azaherwa umugisha ubwo Mesiya wasezeranywe azaza. Nyamara uwahamagaye uwo mukurambere yasanze akwiriye. Imana ni Yo ibivuga. Usobanukiwe n’ibyo abantu bibwira, kandi agaha abantu ibibakwiriye aravuga ati, “Ndamuzi.” Nta kintu na kimwe cyabonekaga kuri Aburahamu cyajyaga kubangamira ukuri bitewe n’inarijye. Yagombaga gukomeza amategeko, agaca imanza zitabera kandi agakora ibyo gukiranuka. Ntiyagombaga gutinya Imana ubwe gusa, ahubwo yagombaga no kwita ku byo idini mu nzu ye. Yagombaga kwigisha abo mu muryango we ibyo gukiranuka. Amategeko y’Imana ni yo yagombaga kubera umuyobozi abo inzu ye. AA 88.3
Abo mu rugo rwa Aburahamu basagaga igihumbi. Abayoborwaga n’inyigisho ze zo kuramya Imana imwe, babonaga icumbi mu ihema rye; kandi aho, nko mu ishuri, bahakuraga amabwiriza abategurira kuba abahagarariye ukwizera nyakuri. Birumvikana ko yari afite inshingano ikomeye. Yatozaga abakuru b’imiryango, kandi uburyo yakoreshaga ategeka bukazakoreshwa no mu miryango bazayobora. AA 88.4
Mu gihe cya kera, umugabo ni we wabaga ari umuyobozi kandi akaba n’umutambyi w’umuryango we, kandi yagaragazaga igitsure ku bana be, ndetse n’iyo babaga bamaze kubaka ingo zabo. Abamukomokaho bigishwaga kumubona nk’ubakuriye, haba mu by’idini ndetse no mu buzima busanzwe. Ubu buryo bwo kuyobora hakurikijwe ibisekuru nibwo Aburahamu yihatiye kubigisha, kuko aribwo bwatumaga bakomeza kumenya Imana. Byari ngombwa ko abantu bo mu rugo babumbirwa hamwe, bakubaka urusika rwimira gusenga ibigirwamana byari byarabaye gikwira kandi byarashinze imizi. Aburahamu yakoze uko ashoboye kose ngo arinde abo mu ihema rye, kugira ngo bativanga n’abapagani maze bakabanduza gusenga ibigirwamana, kuko yari azi ko kwimenyereza ikibi bizatuma bava ku mahame bagenderaho. Aburahamu yitaye cyane ku gukumira uburyo bwose bw’imisengere y’ibinyoma, kandi akangurira abantu kurangamira icyubahiro n’ikuzo by’Imana ihoraho kuko ari yo ikwiye kuramywa. AA 89.1
Yari gahunda idahubukiwe yakozwe n’Imana ubwayo, gutandukanyiriza kure ubwoko bwayo, kugira ngo butagira aho buhurira n’abapagani, maze ibatuza bonyine, kandi ntibabaranwa n’andi mahanga. Yatandukanije Aburahamu n’umuryango we wasengaga ibigirwamana, kugira ngo uwo mukurambere ashobore kwigisha abo mu rugo rwe ngo batanduzwa n’abo i Mezopotamiya bari babakikije, kandi kwizera nyakuri gushobore gukomerezwa nk’uko bikwiriye mu bazamukomokaho, uko ibihe bihaye ibindi. AA 89.2
Uburyo Aburahamu yitaga ku bana be n’ab’urugo rwe byatumye arinda ibyo kwizera kwabo, abatoza kwita ku mategeko y’Imana, nk’amategeko adasanzwe yagombaga kubamenyesha, kandi na bo bakazayamenyesha isi yose. Bose bigishijwe ko bayoborwa n’Imana yo mu ijuru. Ababyeyi ntibagombaga gukandamiza abana babo nk’uko abana batagombaga gusuzugura ababyeyi. Amategeko y’Imana yari yarahaye buri wese inshingano, kandi kuyumvira byonyine byajyaga kubazanira umunezero cyangwa kurama. AA 89.3
Urugero rwe rw’imibereho ituje ya buri munsi rwari icyigisho gihoraho. Ubunyangamugayo bwe, ubugiraneza no kutikanyiza bye byatumye ashimwa n’abami, byanigaragazaga mu rugo. Impumuro nziza yo mu mibereho, ubutungane no gukundwa kw’imico mbonera, byerekanaga ko asabana n’ijuru. Ntiyigeze yirengagiza umuntu wese, bona n’ubwo yaba ari umugaragu wo hasi kurusha abandi. Mu rugo rwe ntihabagamo itegeko rya nyir’urugo n’irindi ry’umugaragu; ngo habe imigenzereze y’abakire n’iy’abakene. Bose bagengwaga n’ubutabera n’urukundo, nk’abaraganywe na we ubugingo ku buntu. AA 89.4
“Niwe uzategeka ...ab’inzu ye.” Nta kwirengagiza icyaha hagamijwe guhishira abana be, nta munyantege nke, injiji, nta gutwikira icyaha ngo hagire urengerwa; nta kwirengagiza inshingano agamije kugira uwo akundwakaza, byariho. Abrahamu ntiyatangaga amabwiriza nyakuri gusa, ahubwo yatumaga ubutabera no gukiranuka kw’amategeko bisagamba. AA 89.5
Mbega uburyo abantu bake muri iki gihe ari bo bakurikiza urwo rugero! Ababveyi benshi bagira ubuhumyi n’imyumvire yuzuye inarijye, urukundo rw’icyitiriro bigaragarira mu kureka abana bakikorera ibyo bishakiye. Ibyo ni ubugome ku rubyiruko kandi ni uguhemukira isi bikabije. Ukudahana kw’ababyeyi gutera umuvurungano mu miryango no mu bantu muri rusange. Iyo ababyeyi batagira icyo bitaho bituma urubyiruko rwishyiramo ko rukwiriye kwikurikirira ibyo irari ryabo, aho kugendera mu bushake bw’Imana. Nuko bagakura imitima yabo idashaka kugendera mu byo Imana ishaka, bakerekana ko idini nta kamaro, maze uwo mutima ugahererekanywa mu babakomotseho. Nk’uko Aburahamu yabigenje, ababyeyi bakwiye gutegeka abo mu ngo zabo. Mureke kumvira ubuyobozi bw’ababyeyi byigishwe kandi bishyirwemo imbaraga nk’aho ari intambwe ya mbere yo kumvira Imana. AA 90.1
Umucyo watanzwe ku byerekeye uko amategeko y’Imana akwiye gufatwa, ndetse bikozwe n’abayobozi b’idini, byazanye akaga gakomeye. Inyigisho zamaze gusakara zivuga ko tutakigengwa n’amategeko y’Imana, ntaho zitaniye n’uburyo gusenga ibigirwamana bihindura imico y’abantu. Abashaka gutesha agaciro amategeko y’Imana azira inenge, baba bahanganye n’ubuyobozi bw’imiryango n’ubwo ibihugu. Ababyeyi b’abanyedini batagendera mu mategeko y’Imana, ntibashobora kuyobora ingo zabo gukomeza inzira z’Uwiteka. Amategeko y’Imana ntabwo aba yagizwe umuyobozi w’imibereho. N’igihe abana bamaze kubaka ingo zabo, ntibumva ko bagomba kwigisha abana babo ibyo bo ubwabo batigeze bigishwa. Ni yo mpamvu hariho ingo nyinshi zitubaha Imana; kandi akaba ari na yo mpamvu ubugoryi bukabije kandi bwakwiriye hose. AA 90.2
Keretse gusa igihe ababyeyi ubwabo bazagendera mu mategeko y’Imana bafite imitima itunganye, nibwo bazashobora gutegeka abana babo. Hakenewe ivugurura ryimbitse kandi ryagutse muri ibi. Ababyeyi, abategetsi, bose bakeneye kuvugurura; bakeneye Imana mu ngo zabo. Niba bashaka kubona itandukaniro mu ngo zabo, bagomba kuzana ijambo ryayo mu miryango yabo kandi rikababera umujyanama. Bakwiye kwigisha abana babo ko ari ijwi ry’Imana ribabwira, kandi ko rigomba kumvirwa nta gukebakeba. Bagomba kwihangana mu gihe bigisha abana babo, bakagira impuhwe kandi ntibarambirwe kubigisha uko bakwiriye kubaho bagamije kunezeza Imana. Abana bava mu rugo nk’urwo, baba bafite urufatiro rudashohora gutwarwa n’umuraba wo kutagira ibyiringiro. Baba baremeye Bibiliya nk’urufatiro rwo kwizera kwabo, kandi bafite urufatiro rutabasha kunyeganyezwa n’umuraba w’ubuhakanyi. AA 90.3
Mu ngo nyinshi, gusenga birirengagizwa. Ababyeyi bumva nta kanya na gato ko kuramya Imana haba mu gitondo na nimugoroba. Nta kanya na gato bashobora kumara bashimira Imana kubera imbabazi zayo zitarondorwa — kubwo umugisha wo kubaha izuba, imvura, bituma ibimera bikura, ndetse n’uburinzi bw’abamarayika bayo bera. Nta mwanya bagira wo gusaba ubufasha n’uburinzi mvajuru ndetse no gusaba ko Yesu yaba mu ngo zabo. Bajya ku kazi nk’uko inka cyangwa ifarashi zijya kurisha, nta gatekerezo na mba kerekeye Imana cyangwa ijuru. Bafite imitima y’igiciro cyinshi batagombye kwemerera ko izimira, kuko Umwana w’Imana yatanze ubugingo bwe kugira ngo abacungure; nyamara basa n’abarushwa n’inyamaswa kuyishimira kandi zo zipfa zidafite ibyiringiro byo kuzuka. AA 90.4
Nk’uko abakurambere babigenzaga, abavuga ko bakunda Imana bakwiye kubaka igicaniro cy’Imana aho ariho hose bashinze ihema ryabo. Niba harigeze kubaho igihe urugo rwose rwaba urugo rw’amasengesho, ni ubu ngubu. Umubyeyi w’umugabo n’umugore bakwiye kwerekeza imitima yabo ku Mana bisabira ubwabo kandi basabira n’abana babo. Reka umutware w’urugo, nk’umutambyi w’urugo, ashyire ku gicaniro cy’Imana igitambo cya ni mugoroba n’icya mu gitondo, maze umugore n’abana na bo bafatanye gusenga no guhimbaza. Mu rugo nk’urwo Yesu azakunda kuhatinda. AA 91.1
Mu rugo rw’Umukristo wese, umucyo utunganye ugomba kuhamurika. Hakwiriye gutemba urukundo rwuzuye imbabazi, ubugwaneza, no kutikunda. Hari ingo iri hame ryashyizwe mu bikorwa - Imana isengerwamo kandi urukundo nyakuri rukaba ari rwo rubagenga. Muri izo ngo, isengesho rya mugitondo na nimugoroba rizamuka rijya ku Mana rimeze nk’umubavu uhumura neza, maze imbabazi zayo n’imigisha yayo bikamanukira abayishaka bimeze nk’ikime cya mu gitondo. AA 91.2
Urugo rurimo gahunda ni ingingo ikomeye cyane yerekana ukuri kw’idini ya Gikristo — ingingo utizera adashobora kugiramo ijambo. Bose bashobora kubona ko hari impinduka mu muryango ishobora kugera no ku bana, kandi ko Imana y’Aburahamu iri kumwe na bo. Niba ingo z’abiyita Abakristo zagiraga isura nyakuri y’Ubukristo, zajyaga kugira imbaraga ikomeye ihindurira ku gukora ibyiza. Zajyaga kandi kuba “umucyo w’isi.” Imana yo mu ijuru irabwira buri mubyeyi wese w’indahemuka ikoresheje amagambo yabwiye Aburahamu iti, “Kuko icyatumye mumenya, ari ukugira ngo ategeke abana be n’abo mu rugo rwe bazakurikiraho, gukomeza mu nzira y’Uwiteka bakora ibyo gukiranuka, baca imanza zitabera.” AA 91.3


text:
Rimwe na rimwe, hari ibibazo biba bikomeye cyane kandi bikaba byafata igihe kitari gito kugira ngo bikemuke, kandi kenshi ibibazo bikomeye nk’ibyo usanga ari bimwe byatewe n’aho urukundo rushingiye cyane.Muri iyi nkuru tugiye kurebera hamwe ibintu abakundana bakwiye kwirinda kugirango urukundo rwabo rukomeze kuryoha.
1.Kudahana igihe
Ni ngombwa ko abakundana bagira ibihe byiza bari kumwe. Iyo umwe aha agaciro cyane akazi, akava ku kazi ajya mu mikino, ntahe umwanya na muto urukundo ndetse n’umukunzi we, ibi bizaba bimeze nko kuba nyamwigendaho. Bizaba bibi cyane mu gihe bibayeho, bizaha uwo mukundana ishusho y’uko utakitaye ku rukundo kandi ko utamukunze.
2.Gufata nabi
Gufata umukunzi nabi ni ikibazo kitoroshye. N’ubwo ukutizerana kenshi bikemuka vuba mu rukundo, ariko gufata nabi ndetse no kudaha agaciro umukunzi byo bishyira urukuta hagati y’abakundana bikaba byagorana cyane kongera gusubiza urukundo rwanyu mu buryo bwiza mu gihe iki kibazo cyajemo. Kudaha umukunzi agaciro, ntibituma agutakariza icyizere gusa, ahubwo ni n’uburozi bukomeye bushobora gutuma umukunzi wawe ataguha agaciro nawe.
3.Ishyari
Ni ibisanzwe ko umuntu afuha mugihe umukunzi we arebye undi muntu bari mukigero kimwe kandi akaba abona ari kumukurura cyane. Gusa mu rukundo rwiza kandi rw’abizerana, haba hagomba kubamo ko ntakibazo ko uwo mukundana yagira izindi nshuti nziza mu buzima.
4.Kutaganira
Hashobora kuvuka ibibazo bikomeye mu gihe abakundana bataganira neza. Ikibazo kibonetse biba ari ngombwa ko abakundana bahangana nacyo hakiri kare kandi bakoresheje ukutabeshya ndetse n’ibiganiro birambuye.
5.Kudakora imibonano mpuzabitsina
Ukudahuza ku byerekeranye n’imibonano mpuzabitsina cyangwa mu gihe umwe adashimisha undi uko abikeneye byaba ikibazo gikomeye cyane. Hashobora kuba impamvu nyinshi zihishe inyuma yabyo yagati yanyu babiri mukundana. Kubiganiraho neza kandi mugakoresha ukuri ni kimwe mu byazana ibisubizo kuri iki kibazo.
6.Kubeshya
Kubeshya bishobora kuvamo ikibazo gikomeye cyane hagati y’abakundana. Umukunzi wawe ushobora kumubona amara igihe kirekire hamwe n’indi nshuti cyangwa se n’undi muntu ku kazi. Ashobora kwanga kugira icyo akubwira kuri ibyo, byaba bibi kurushaho, akakubeshya. Uku kutaba inyangamugayo ngo avugishe ukuri, bishobora kuba ikibazo gikomeye cyane mu rukundo gishobora no gushyirano iherezo.
7.Kwirengegiza ibibazo
Ibibazo umuntu aba agomba guhangana nabyo akabikemura aho kutabiha agaciro ngo bizarangira. Ukutumvikana hagati y’abantu bakundana ni ibisanzwe, ariko byakemuka mu buryo bw’abantu bakuru, atari ukubitaruka.
8.Icyizere
Urukundo rushingira cyane ku kuba umwe aba yizeye undi. Icyizere rero ni cyo gifata umwanya munini mu bikorwa mugirana n’umukunzi wawe, akaba ari cyo gituma agukunda kandi akaba yizeye ko nawe umukunda, iyi niyo mpamvu uba ugomba gukora ibishoboka ngo udatuma umukunzi wawe agutakariza icyizere agufitiye. Ariko rimwe na rimwe hari ubwo abantu bakururwa n’umubiri, ibi bigatuma birengegiza gutekereza ku ngaruka bizateza bagakora ibikorwa bituma abakunzi babo babatakariza icyizere bari babafitiye. Mu gihe iki kibazo kibaye ‘gutuma umukunzi wawe agutakariza icyizere’ bifite ingaruka nyinshi. Uzasaba imbabazi kandi wisureho,


text:
Ku gicamunsi ku wa Kabiri tariki ya 13 Mata 2021, mu kiyaga cya Ruhondo, mu karere ka Burera, hagaragaye ibintu byateye abantu kubyibazaho.
Ibyagaragaye muri iki kiyaga ni “Isata” mu Kinyarwanda naho mu Cyongereza byitwa “Waterspout”. Ni ikinyabihe (weather phenomenon) gituruka ku muyaga uhuha uzamuka mu bicu bitewe n'ikinyuranyo kinini kiri hagati y'ubushyuhe bwo mu kiyaga ndetse n’ubushyuhe bwo mu gicu kiri hejuru y’ikiyaga. Uwo muyaga uhuha wizenguruka, ugahuza igicu kiremereye kiri hejuru y’ikiyaga; akenshi aba ari igicu gikunda gutanga imvura, inkuba n’imirabyo kitwa “Cumulonimbus” n'amazi y'ikiyaga: nibyo bituma habaho “Isata”. Uyu muyaga uba ufite umuvuduko uri hagati ya metero eshanu na metero umunani ku isegonda (5-8 m/s) ukaba ushobora kumara iminota igera kuri makumyabiri.
Iyo ubirebera kure, ubona bisa nk’amazi azamuka mu kiyaga agana ku bicu. Siko bimeze ahubwo ni imiyaga izamuka n’imanuka iba iri muri cya gicu kiri hejuru y’amazi cyitwa “Cumulonimbus”.
Aho “Isata” itandukanira na “Serwakira” ni uko Serwakira iba ku butaka naho Isata ikaba ku mazi.


text:
Gicumbi: Hasuwe ingoro ndangamurage ya Mulindi, habaho no gusangira
Yanditswe na Kayitare Jean Paul
Guverineri w’Intara y’Amajyaruguru, Gatabazi Jean Marie Vianney yabwiye abaturage bari bateraniye ku Mulindi mu karere ka Gicumbi ko gusangira no gusabana ari indangagaciro ikomeye mu muco nyarwanda, bityo ko bikwiye gusigasirwa.
Ibi yabigarutseho ubwo hasozwaga ukwezi ko kwibohora hanatangizwa icyumweru cy’umuganura, mu birori byabereye ku kibuga cy’umupira w’amaguru kiri ku Mulindi mu karere ka Gicumbi.
Ibirori byasojwe n’umuhango wo gusura ingoro y’amateka ya Mulindi igizwe n’ibintu byinshi birimo n’indake uwari uyoboye Ingabo zahoze ari iza FPR-Inkotanyi mu gihe cy’urugamba rwo kubohora Igihugu, Perezida Paul Kagame, yapangiragamo urugamba rwagejeje Inkotanyi ku ntsinzi.
Gatabazi JMV yasobanuye amateka yo ku Mulindi, avuga ko ari ho u Rwanda rwiza ruriho ubu rukomoka, ko Mulindi yabaye intango yarwo ndetse n’imigambi yahafatiwe ikaba ari yo ikomeje kuyobora ikerekezo cy’u Rwanda rwiza.
Umuyobozi w’Ingoro Ndangamurage z’u Rwanda, Amb. Masozera Robert, yatangarije abari aho ko basuzumye bagasanga inzu ndangamurage ya Mulindi ari yo izaba iri mu zisurwa cyane kurusha izindi mu Rwanda kubera amateka y’umwihariko ibitse. Akaba asaba abayituriye kuyisigasira.
ABATURAGE BISHIMIYE GUSANGIRA
Abaturage bishimiye iri sangira, bavuga ko gusangira mu muryango nyarwanda usanga bigenda bicika bakerekana ko nko ku munsi w’umuganura wasanga hari abikorera ibyo bejeje bagashyira ababyeyi babo bagasangira ibyo bejeje.
Kabacenga Claudine w’imyaka 83, yagize ati “Kera umuntu yezaga imyaka akajya iwabo akagenda yikoreye ibyo yejeje, akajya kubaganuza, akajyana inzoga n’ibindi wahagera na bo bagatumira inshuti n’abavandimwe mugasangira mukanezerwa, ukabona ni byiza ntako bisa, byari byiza pe!”
Ibi bishimangirwa kandi na Guverineri w’Intara y’Amajyaruguru, Gatabazi JMV, ashimangira ko kera abana bahingaga bamara kweza bakikorera ibyo bejeje bagashyira ababyeyi babo ntihaburemo n’intango y’ikigage cyangwa urwagwa. Ngo iyo bageragayo ababyeyi babo batumiraga inshuti n’imiryango bagasangira.
Ku rundi ruhande, Guverineri Gatabazi avuga ko nta kigwari cyagombye gusoma ku ntango y’intore ariko agasobanura ko ibigwari ari bamwe bagitunda n’abakinywa kanyanga.
Ati “Nta kigwari cyasomaga kuri iyo ntango cyaraziraga, no kuri uyu munsi twasangiriye hamwe twizihiza umuganura, nta kigwari dushaka kidusomera ku ntango y’intore. Ikigwari ubwo ni bamwe bajya muri za kanyanga, abanywa ibiyobyabwenge, n’abandi.”
Umunsi w’umuganura mu gihugu uzizihizwa ku wa Gatanu tariki 2 Kanama 2019, ariko ukomeze aho abaturage bose bazajya basangirira hamwe ku byo bejeje, bagahurira hamwe mu midugudu n’ahandi mu ngo.


text:
“Yezu, mwana wa Dawudi, duhe kubona”
Ku CYA XXX Gisanzwe, B, 28/10/2018//24/10/2021
Amasomo: Yeremiya 31,7-9 Heburayi 5,1-6 MARIKO 10,46-52
Yezu Kristu naganze iteka.
Bavandimwe, kuri iki cyumweru Inkuru Nziza ya Yezu, iraduhishurira ikintu gikomeye mu mibereho yacu nk’abantu ariko by’umwihariko nk’abakirisitu. Burya kumugara nabi ni ukumugara mu bwonko. Baritimeyo ni ubwo yavukanye ubumuga bwo kutabona, ariko afite ubunararibonye bukwiye kutubera urugero rwo gukurikira.
Ku wa 5 w’icya 29 Gisanzwe B, 22/10/2021.
Mutagatifu Yohani Pawulo wa 2.
Amasomo: Rom 7, 18-25a; Zab 118; Lk 12, 54-59.
Kubera intege nke z’umubiri wanjye
Iri somo rya mbere, abantu barifashe mu mutwe. Aho Pawulo intumwa avuga ko icyiza yifuza gukora atari cyo akora nyamara ikibi atifuza akaba ari cyo kimutanga imbere. Icyo iri somo ryibandaho, ni intege nke z’umubiri. Na Yezu ubwe yavuze ko umubiri ugira intege nke mu gihe roho yo yinyakura.
INYIGISHO YO KU WA 4 W’ICYUMWERU CYA 29 MU BYUMWERU BISANZWE BY’UMWAKA B WA LITURUJIYA
AMASOMO MATAGATIFU: Rom 6, 19-23; Zab 1; Lk 12, 49-53
Bavandimwe, amasomo matagatifu y’uyu munsi aragaruka ku ngingo ikomeye cyane mu bukristu bwacu: UGUHINDUKA. Gukurikira Yezu bihindura ubuzima tukava mu bishaje, mu mwijima n’icuraburindi ry’ibyaha n’ingeso mbi tukaba abantu bashya. Ni byo Pawulo Mutagatifu agarukaho mu ibaruwa yandikiye Abanyaroma, abereka ko urugendo cyangwa ubuzima bwa gikristu batangiye bufite agaciro gakomeye cyane kandi bagomba kubukomeraho ntibazisubize ku ngoyi ya sekibi. Kera bari bareguriye imibiri yabo gukora ibiterasoni n’ubwigomeke, ariko aho bamenyeye Kristu bagomba kwihatira ubutungane butanga ubutagatifu. Kera bari abagaragu b’icyaha kandi ingaruka yabyo ni urupfu. Aho rero bamenyeye Yezu Kristu, bakagobotorwa ku ngoyi y’icyaha bakaba abagaragu b’Imana, ibi byera imbuto zigeza ku butagatifu kandi amaherezo akazaba ubugingo bw’iteka.
INYIGISHO YO KU WA GATATU W’ICYUMWERU CYA 29 GISANZWE B, 20/10/2021
Amasomo: Rom 6, 12-18; Lk 12, 39-48
NIMUHORE MWITEGUYE KANDI MURI MASO
Bavandimwe,
Umwana w’umuntu azagaruka mu ikuzo. Ntawe uzi umunsi n’isaha ariko twemera ko igihe kizagera akaza. Ivanjili ya none rero, iradushishikariza kuba maso kuko umwana w’umuntu azaza mu ikuzo atunguranye. Mu ivanjili ya none, Yezu arashishikariza buri wese kuba maso kugira ngo igihe azaba aje mu ikuzo, ntituzatungurwe. Aragira ati : « namwe rero, nimube maso, kuko umwana w’umuntu azaza mu gihe mudakeka ».


text:
Umuntu urwaye indwara yo kubyimba imitsi yo mu kibuno
Indwara ya Hemorroide n’indwara ifata imitsi yo mukibuno igatuma ibyimba umuntu ntabashe kwituma neza ndetse agakurizamo n’ikibazo cyo kuzana amagara.
Abahanga mu by’ubuzima bavuga ko abantu benshi bakunda kwicara umwanya munini cyane, ariko iyo bibaye igihe kirekire bigira ingaruka mbi ku buzima bw’umuntu kuko bishobora kumutera indwara y’imitsi yo mu kibuno, mu kinyarwanda bita kuzana amagara ndetse no kudakomera amagufa y’umugongo.
Urubuga rwa interineti www.e-sante.fr rugaragaza ko kwicara umwanya munini cyane biri mu bitera indwara y’imitsi yo mu kibuno (hemorroide).
Ubushakashatsi bwagaragaje ko abantu bakunze kwicara umwanya munini cyane imitsi yabo ikunze kwituna ntirambuke ariko iyo bibaye igihe kinini bibaviramo kurwara iyo mitsi igaturumbuka igasohoka inyuma y’ikibuno.
Urwo rubuga rwagaragaje ko indwara y’imitsi yo mu kibuno ibyimba noneho ikituna. Iyo imitsi imaze kwituna usanga umuntu atangira kugenda ababara ndetse mu gihe ashatse kujya ku musarani bikamugora kubera kubabara.
Iyo umuntu yarwaye iyo ndwara agomba kwitonda akamenya ko mu gihe agiye ku musarani agomba kubanza agakanda kanda buke buke aho ababara kugira ngo bimufashe kubasha kwituma.
Umuntu urwaye indwara y’imitsi yo mu kibuno (hémorroide) agomba kwirinda kunywa ibinini bya aspirine kuko bishobora kumutera kuva amaraso agaca mu kibuno. Iyo yumva ababaye cyane agomba kunywa ibinini bya paracetamor bikamufasha kwirinda ububabare.
Umuntu uyirwaye kandi ntabwo ari byiza guhatiriza igihe agiye ku musarani, iyo binaniranye mu gihe ari kwituma agomba gukoresha amavuta yo mu kibuno (pomade).
Ni byiza kwivuza kandi hakiri kare kuko iyo ndwara ivurwa umuntu agakira neza, iyo uburwayi butararenga igihe.


text:
Kwiga umunsi wose byatangiye gutanga umusaruro
Yanditswe na MUGISHA BENIGNE
Abanyeshuri, ababyeyi n’abarezi baratangaza ko kwiga umunsi wose ku banyeshuri biga mu mwaka wa 6 w’amashuri abanza byatangiye kugaragaza umusaruro ndetse ngo byanakemuye n’ibibazo bimwe na bimwe.
Bamwe mu banyeshuri baganiriye n’Imvaho Nshya bavuga ko kuva batangira kwiga umunsi wose muri uyu mwaka w’amashuri wa 2018, bagenda bunguka ubumenyi bwisumbuye kurusha uko bajyaga biga igice cy’umunsi.
Munganyinka Aline wiga mu rwunge rw’amashuri rwa Munyinya, ruherereye mu Karere ka Muhanga, avuga ko kuva yatangira kwiga umunsi wose yatangiye gutera intambwe mu bumenyi ahabwa mu ishuri, kuko byamufashije gukora cyane kuko ahabwa umwanya uhagije wo gukora imyitozo.
Ati “Hari byinshi maze kungukura muri iyi gahunda yo kwiga umunsi wose. Nk’umunyeshuri wiga mu mwaka wa 6 w’amashuri yisumbuye kandi witegura gukora ibizamini bya Leta nsigaye mbona umwanya uhagije wo gukora imyitozo mu mibare, mu cyongereza no mu yandi masomo tubazwaho mu bizamini bya Leta.”
Avuga ko usanga ahanini amasaha ya mbere ya saa sita aharirwa amasomo ariko nyuma ya saa sita bagahabwa imyitozo mu masomo baba bize hagamijwe kubafasha gusobanukirwa n’amasomo binyuze mu myitozo.
Avuga kandi ko integanyanyigisho nshya iha umunyeshuri umwanya munini wo gukora no kuvumbura, nyuma mwarimu akaza ashimangira ibyo umwana yagezeho.
Rukundo Modeste nawe wiga mu rwunge rw’amashuri rwa Gitarama, nawe yemeza ko kwiga kwiga umunsi wose byafashije abanyeshuri bo mu mwaka wa 6 kuko babona umwanya uhagije wo gusobanurirwa n’uwo gukora imyitozo.
Avuga ko bakiga igice cy’umunsi amasaha y’amasomo yari make, ariko ngo ubu yariyongereye kandi ngo banahabwa n’umwanya uhagije wo gukora imyitozo no kwivumburira.
Abarezi na bo ntibanyuranya cyane n’abanyeshuri mu byo bavuga kuko bemeza ko kuva batangira kwigisha abana bo mu mwaka wa gatandatu umunsi wose babonye umwanya uhagije wo kubaha imyitozo no kubakosora, ngo binyuranye na mbere bakiga igice cy’umunsi, kuko wasangaga umwarimu yigisha asa nk’uca hejuru kuko yabaga yirukankana n’amasaha, abona umwanya afite ugana ku musozo kandi ntaho isomo riragera.
Umuhoza Angel, umwarimu mu ishuri ribanza rya Ruli Gatolika ati “ Ubu tubona umwanya wo kwigisha n’uwo gutanga imyitozo, mu gihe mbere umwanya muto w’iminota 40 wabaga ugomba kuwigisha ukanawutangamo imyitozo.”
Umuhoza avuga ko iyi gahunda bari barayifuje kuva kera, ariko ngo hakaba n’amwe mu mashuri yayikoreshaga n’ubwo yabaga atabyemerewe, ngo hari mu rwego rwo kubona umwanya wo kwihutisha amasomo n’uburyo bwo kuzabona umwanya wo gukora imyitozo.
Ababyeyi nabo basanga iyi gahunda ari nziza kuko yatumye ubuzererezi bw’abana bugabanuka ndetse n’isiragira mu mihanda kuko nyuma ya saa sita bamwe babaga batize abandi mbere yayo babaga batize, byatumaga babona umwanya uhagije wo kuzerera.
Ati “Kwiga umunsi wose byaradufashije nk’ababyeyi, byatumye abana baguma hamwe aho kwirirwa bazerera kuko bafite umwanya wose wo gukora icyo bashaka, ubu bava kwiga nimugoroba bananiwe, bakeneye kuruhuka no gusubira mu masomo kuko buri munsi batahana imikoro.”
Uyu mubyeyi kandi yemeza ko abona umwana we agenda aca ubwenge kurusha uko yari ameze, bivuze ko kuri ubu yiga neza, asobanurirwa bihagije kandi agahabwa n’umwanya wo gukora imyitozo.
Ku kijyanye n’iyi gahunda yatangijwe muri uyu mwaka w’amashuri, Umunyamabanga wa Leta muri Minisiteri y’Uburezi, ushinzwe amashuri y’inshuke, abanza n’ayisumbuye, Munyakazi Isaac avuga ko ije kongera umwanya w’amasomo abanyeshuri bahabwa, ikaba itangirijwe mu mwaka wa 6 ariko ikazanakomereza mu yindi myaka iri imbere mu mashuri yo hasi.
Ati “Twiteze umusaruro kuri iyi gahunda kuko igamije kongera abanyeshuri amasaha yo kwiga, bizabafasha kubona umwanya wo gutangira amasomo n’uwo gukora imyitozo, ndetse n’abarezi bazabona umwanya uhagije wo gukurikirana no gukosora imyitozo.”
Munyakazi kandi avuga ko hari amashuri yari yarishyiriyeho iyo gahunda n’ubwo bwose bitari byemewe, ariko ngo hari mu rwego n’ubundi rwo kongera amasaha yo kwigisha no gutanga imyitozo myinshi ku banyeshuri ngo babashe kwitegura neza ibizamini bya Leta.
Yongeraho kandi ko iyi gahunda izagabanya ubuzererezi mu bana no guhora mu mihanda kwa bamwe kuko babaga bafite umwanya uhagije wo gukora icyo bashatse.


text:
Bamwe mu babyeyi bo mu murenge wa Jenda bakora akazi ko gusarura icyayi bafite abana bakiri bato barashimira irerero bashyiriweho basigamo abana babo mu gihe bari mu kazi kuko kubakorana byabatereraga abana kugwingira batibagiwe n’imvura yabanyagiraga bari muri ako kazi kabo.
Aba babyeyi bavuga ko bashimira abatekereje gushyiraho irerero ryo gusigamo abana babo mu gihe bari mu kazi, ibintu bavuga ko byabagiriye akamaro haba ku bana ndetse n’iterambere ryabo ry’akazi bakora
Banyangiriki Providance ni umwe muri abo babyeyi ufite umwana w’imyaka itatu muri iri rerero avuga ko kuba ryaraje byaborohereje mu mikorere, yagize ati "Nazindukanaga umwana mu cyayi, ubusanzwe ababizi habamo urume cyane ndetse n’ubukonje, kumusarurana icyayi muri icyo gitondo rero byabaga bigoye, yanarira ntubyiteho kuko yabaga akubuza gukora, wajya no kumugaburira ukamuha ibyaraye nabyo kandi ntitubimuhere isaha, ariko ubu bamuha igikoma, ibiryo, imbuto ndetse bakanamuryamisha agasinzira aho ntahiye nimugorob nkamufata nkamutahana"
Nizeyimana Beline nawe ati "Nazanye umwana wanjye hano yaratangiye kuzana akadigi kubera nirirwaga muhetse, kuberako ntamuheraga ibiryo kugihe nkamuha ibyakonje yanabirya ntibimugwe neza kuko nabimuhaga nijujuta yambujije gukora, ariko ubu ndakora nkacyura ibiro byinshi, mbere natahanaga hagati y’ibiro 10 na 20 ariko ubu ngeza kuri 40 nkanataha nsanga umwana wanjye ameze neza nta kibazo"
Ubuyobozi w’iri rerero Toyota Grace avuga ko nta kintu babuze kuko bafashwa n’uruganda ry’icyayi rwa Tyabihu Tea Factory ndetse n’akarere, yagize ati "Twakira abana bakaza bakirirwa hano kuko tugira abakozi babitaho, ikindi ni uko dufite abarezi babihuguriwe, ibyo byose bifasha abana n’ababyeyi kandi bituma abana bakura neza kuko tugitangira twakiraga abana bafwingiye bari mu mutuku ndetse n’abari mu muhondo ariko ubu bamaze gukura nta kibazo bafite"
Umuyobozi w’akarere ka Nyabihu wungirije ushinzwe imibereho myiza y’abaturage Simpenzwe Pascal avuga ko gahunda y’amarerero yashyizweho kugirango hakemurwe ikibazo cy’imirire mibi cyagaragaraga muri aka karere, kandi ko ubu ngo bigenda bigabanuka. Yagize ati "Mbere akarere ka Nyabihu kari kuri 59% mu bana bafite imirire mibi, nyuma y’uko bafashe ingamba bakabishyiramo imbaraga byarabafashije cyane by’umwihariko ingo mbonezamikurure kuko byabafashije imibare ikagenda igabanuka"
Akarere ka Nyabihu mu mwaka wa 2018 kazaga ku mwanya wa mbere mu bana bafite imirire mibi aho bari bari ku kigero cya 59%. Mu mwaka wa 2019 bari bamaze kugabanuka bageze kuri 46% naho mu cyumweru cyahariwe umwana n’umugore muri 2021 bakoze isuzuma basanga bageze kuri 33%.


text:
Kwegera abasora no kubaba hafi bibatera umurava wo gutanga imisoro neza
Komiseri Mukuru Wungirije w’Ikigo cy’Imisoro n’Amahoro bwana Jean-Louis KALININGONDO yagiriye uruzinduko rw’iminsi ibiri mu ntara y’amajyepfo, aho yahuye n‘abasora batandukanye. Yasuye uruganda Ingufu Gin ltd rukora inzoga zitandukanye mu karere ka Kamonyi mu ntara y’amajyepfo, aganira n’ubuyobozi bw’uru ruganda, bungurana ibitekerezo ndetse banafatanya gushakira hamwe ibisubizo by’ibibazo bafite. Umuyobozi w’uru ruganda Ingufu Gin ltd NTIHABOSE Jean Bosco, yashimiye ubuyobozi bwa RRA kubatekereza no kubasura bakabatega amatwi kuko bibatera imbaraga zo gukora neza no kubahiriza gahunda z’imisoro kuko ubusanzwe rwananahawe igihembo cy’usora witwaye neza mu mwaka wa 2019. Komiseri Mukuru wungirije yashimiye uruganda Ingufu Gin Ltd ku bunyangamugayo bubaranga, anabizeza ko Ikigo cy’Imisoro n’Amahro kiteguye kubafasha igihe cyose bazaba bakeneye inkunga.
Komiseri Mukuru kandi yanahuye n’abahagarariye abandi bacuruzi mu ntara y’amajyepfo, ikiganiro cyabereye mu karere ka Huye. Muri iyi nama, abahagarariye abandi bacuruzi bagejeje ku Kigo cy’Imisoro n’Amahoro ibitekerezo byabo, bagaragaza ibibazo bahura nabyo mu bucuruzi, bafatanya no kubishakira umuti. Muri iki kiganiro, umuyobozi w’Urugaga rw’Abikorera PSF mu ntara y’amajyepfo Jean Bosco BIGIRIMANA, yavuze ko batangiye ubukangurambaga ku ikoreshwa rya EBM kuri bose, anakangurira abikorera kuyitabira. Ikindi yavuze ni uko bagiye gushyira imbaraga mu kumenyekanisha no kwishyura umusoro ku mutungo utimukanwa bihereyeho, bityo bakabera n’urugero abandi bacuruzi bose kwitabira iyi gahunda
Komiseri Mukuru wungirije yakomereje urugendo rwe kuri Shapoorji Pallonji, uruganda rw’amashanyarazi akomoka kuri nyiramugengeri ruherereye mu karere ka Gisagara mu murenge wa Mamba, uyu rwiyemezamirimo akaba ari n’umwe mu basora bitwaye neza mu myaka ishize. Yasuye urwo ruganda baganira ku ngingo zitandukanye zituma bakomeza kwitwara neza mu gutanga imisoro. Umuyobozi w’uruganda Shapoorji Pallonji, yavuze ko gusurwa n’Ikigo cy’Imisoro n’Amahoro (RRA) bibafitiye akamaro kanini kuko bigaragaza ubufatanye, bikanabatera imbaraga zo gukomeza kubera abandi urugero mu gusora neza.
Nyuma yo gusura uru ruganda, Komiseri Mukuru Wungirije yahuye na ba rwiyemezamirimo b’urubyiruko bo mu ntara y’amajyepfo aho bagiranye ikiganiro, urubyiruko rwatanze ibitekerezo, rugaragaza n’ingorane rufite hamwe n’ibyifuzo byarwo kugirango rubashe gukora neza kandi rutanga n’umusoro neza. Ubuyobozi bwa RRA bwasubije ibi bibazo, ndetse bufatanya n’uru rubyiruko gushaka ibisubizo. Ba rwiyemezamirimo b’urubyiruko bahagarariye abandi bashimiye cyane uburyo RRA ibaba hafi, ikabatega amatwi kuko bibaha icyizere ko Ikigo cy’Imisoro n’Amahoro kibitayeho.
Igikorwa cyo kwegera abasora, kiri muri gahunda Ikigo cy’Imisoro n’Amahoro cyihaye yo kuba hafi y’abasora kugirango niba hari imbogamizi bafite zishakirwe umuti hakiri kare. Ikindi ni ukugirango hatagira ibyangirika mu bucuruzi bikaba byanadindiza iterambere ry’abikorera hamwe n’iry’igihugu muri rusange, nkuko Komiseri Mukuru Wungirije w’Ikigo cy’Imisoro n’Amahoro bwana Jean-Louis KALININGONDO yabitangaje.
Yahaye urubyiruko impanuro agira ati “Kwikorera bisaba imbaraga nyinshi no kudacika intege, aho watangirira hose birashoboka kugera kure kandi ugatera imbere. Imisoro ntibereyeho kubasubiza inyuma, ahubwo ihari kugirango mubone aho mukorera heza”.
Iki gikorwa cyo kwegera abasora, Ikigo cy’Imisoro n’Amahoro kivuga ko kizakorerwa mu ntara zose z’igihugu kugirango hatagira abasigara inyuma, kandi kikaba kizakomeza no gihe kiri imbere. Ikigamijwe, kikaba ari ukugirango abasora babone ubuyobozi bw’imisoro hafi yabo kandi bagatanga ibitekerzo bafite bisanzuye.


text:
Yanditswe na Setora Janvier
Umuhanda Kanyirarebe-Gasagara- Gahunga ni umuhanda wari usanzwe uhuza abaturage b’utugari twa Nyangwe, Gisizi na Kidakama mu murenge wa Gahunga mu karere ka Burera n’utugari twa Ninda na Muhabura mu murenge wa Nyange mu karere ka Musanze. Ariko kuri ubu uwo muhanda ntukiri nyabagendwa mu buryo bw’imihahiranire kubera ko wangiritse bikomeye kubera kutawitaho.
Bamwe mu baturage baganiriye na VALUE NEWS bavuga ko mbere yuko uyu muhanda wangirika , wagendwaga na benshi baturutse hirya no hino mu karere ka Musanze ndetse n’abaturutse mu yindi mirenge igize akarere ka Burera none byose ngo byarahagaze.
Gusa, aba baturage bavuga ko abayobozi batandukanye bayoboye Akarere ka Burera bagiye babizeza kubasanira uyu muhanda ariko bigahera mu magambo kuko kugeza ubu amaso yabo yaheze mu kirere.
Ku ikubitiro, aba baturage bavuga ko uwigeze kuba Meya wa Burera Nyakwigendera Bosenibamwe Aime waje gusimburwa na Sembagare Samuel ndetse na Uwambajemariya Florence bose ngo babijeje ikorwa ry’uyu muhanda Kanyirarebe-Gasagara- Gahunga ariko biza kurangira nta n’umwe wesheje uwo muhigo. Aha niho bahera basaba ubuyobozi buriho kubakemurira iki kibazo kuko ngo kibahangayikishije.
Nyiramubirigi Philomene ni umwe muri abo abaturage agira ati” Uyu muhanda twawijejwe ubugira kenshi n’abayobozi batandukanye bayoboye akarere ka Burera. Amambere, habanje Nyakwigendera Bosenibamwe Aime atubwira ko umuhanda ugiye gukorwa ariko ntibyatinze kuko yahise ajya kuba Guverineri atarabikora. Uwamusimbuye nawe nibyo yatwijeje ndetse n’uwaje ku nshuro ya gatatu kugeza na n’ubu. Turasaba umuyobozi mushya kudukura muri urwo rungabangabo twahuye narwo.”
Mugenzi we Bwerere Cyprien we ati” Uyu muhanda, twamaze kubona ko utazakorwa kuko bawutwijeje igihe kirekire. Niba mwadukorera ubuvugizi ugakorwa , mwaba mudukuye mu bwigunge rwose kuko uratubangamiye cyane.”
Ni mu gihe uwitwa Maniraguha Ladisilas we yabwiye VALUE NEWS ko uyu muhanda kuva na kera wagendwaga kandi ugafasha abaturage b’uturere dutandukanye kuko ngo n’imodoka zawunyuragamo ariko ngo mu myaka isaga makumyabiri nta modoka zikiwukoresha.
Ati” Hari n’abaturage ba hano ku Kanyirarebe bari bafite imodoka kandi bakazikoresha mu buhahirane aho bajyanaga ibicuruzwa mu karere ka Musanze n’ab’i Musanze nabo bakazana iby’iwabo, bityo ubuhahirane bukagenda neza none byarahagaze. Leta idufashije, twakongera tukabona umuhanda ugendeka niho twaba tuvuye mu bwigunge kuko wafasha abaturage benshi mu iterambere ryabo.
Umuyobozi w’akarere ka Burera Uwanyirigira Marie Chantal yabwiye VALUE NEWS ko ibyo abaturage bavuga aribyo ariko ko udateganijwe mu ngengo y’imari y’uyu mwaka.
Agira ati ” Nkuko abaturage babivuga , umuhanda Kanyirarebe-Gasagara-Gahunga ndetse no gukomeza mu karere ka Musanze urakenewe koko ariko twarangije gutegura ingengo y’imari y’uyu mwaka. Ariko kubera ko twawugezeho , tugasanga ukenewe koko, niyo mpamvu hagiye gukorwa ubusesenguzi bwihariye kuri wo noneho tukazareba uko twazawushyira muri gahunda ikindi gihe, nawo ukazakorwa kuko nibyo wafasha abaturage mu buhahirane.”
Umuhanda Kanyirarebe-Gasagara-Gisizi-Gahunga, ni umuhanda waheze mu cyeragati bituma unandindiza iterambere ry’abawuturiye mu gihe uwa Kidaho -Nyagahinga-Kanyirarebe-Ku rukiko mu karere ka Burera ari nyabagendwa.Ni mu gihe kandi undi muhanda Gahunga-Nyange-Kinigi mu karere ka Musanze nawo ari nyabagendwa.


text:
Ibibazo bikunze kubazwa kenshi
Ni ku bihe biro bya gasutamo bishobora kwita ku bicuruzwa bitumijwe mu mahanga?
Iyo ibicuruzwa byatumijwe mu mahanga bifite agaciro karenze ibihumbi 200,000 by’amanyarwanda bigomba kunyuzwa ku biro bya gasutamo i Gikongo kugira ngo bikorerwe ibyo bigomba gukorerwa.
Iyo ushaka uruhushya rwo gutumiza mu mahanga ibintu birengeje ako gaciro kavuzwe haruguru ugomba kwandikira Komiseri ushinzwe gasutamo n’imisoro yo mu gihugu hagati usobanura impamvu zarwo.
Ni iki ngomba kumenya kerekeye kugira no gukoresha ububiko?
Iyo ushaka kugira no gukoresha ububiko uogomba kwandikira Komiseri ushinzwe gasutamo ubisaba, uvuga n’icyo ubwo bubiko buzakoreshwa. Gasutamo ziba zikeneye kwemera ibicuruzwa bibikwa mu bubiko;
Uruhushya rwo gutunga no gukoresha ububiko rumara igihe cy’umwaka ariko rushobora kongerwa;
Ibigo by’ubucuruzi cyangwa abantu ku giti cyabo basaba bwa mbere gutunga no gukoresha ububiko ntibagira igihe cyo kurangiza kuzuza ibyo basabwa, ariko abasaba ko impushya zabo zongerwa bahabwa ukwezi kumwe gusa.
Gusonerwa
Ni ryari ibicuruzwa umuntu atumije mu mahanga bisonerwa?
Gusonerwa bibaho kenshi bitewe n’utumiza ibicuruzwa, ubwoko bw’ibicuruzwa umuntu atumije n’icyo bizakoreshwa. Urugero: nta misoro yishyurwa ku bintu byatumijwe mu mahanga n’imiryango itabara imbabare. Kugira ngo ubone ibicuruzwa byose bisonerwa, soma ibyerekeye gusonerwa.
Ese hari uburyo umuntu yamenyekanisha ibicuruzwa mbere y’uko bigera mu Rwanda kugira ngo ibigomba gukorwa kuri gasutamo byihute?
Ubu buryo bubaho. Hari uburyo bwo gusohora ibicuruzwa vuba bufasha gutumiza ibintu mu mahanga. Ubu buryo bwitwa kwishyura imisoro y’ibicuruzwa bitaraza. Uku kwishyura imisoro y’ibicuruzwa bitaraza gushobora kwemerwa ku bicuruzwa byononekara vuba, imiti n’ifumbire. Jya mu gice cyanditsemo kwishyura imisoro y’ibicuruzwa bitaraza kugira ngo urebe uko wasaba ko wishyura muri ubu buryo, icyo bisaba kugira ngo ubisabe kandi uvane kuri interineti ifishi yabugenewe.
Ni ryari nasaba kwishyura imisoro y’ibicuruzwa bitaraza kandi ni izihe mpapuro ngomba gutanga?
Hari ibisabwa ugomba kuzuza. Urugero ni uko umuntu agomba kuba afite aho abarizwa ku buryo buhoraho mu Rwanda kandi afite ibitabo bigezweho. Impapuro zisabwa nka fagitire n’urutonde rw’ibyapakiwe. Reba ahanditse ibisabwa n’ibyangombwa bisabwa kugira ngo usome amakuru arambuye.
Gasutamo igenzura gute ibicuruzwa byishyuriwe imisoro bitarahagera?
Buri gihe hakorwa igenzura rya nyuma y’uko ibicuruzwa byishyuriwe bitaraza iyo ibicuruzwa byambutse umupaka. Inyandiko z’umwimerere n’inyandiko zakoreshejwe ku kwishyura imisoro ibicuruzwa bitaraza zigomba kuba zihuye. Iyo hari aho zitandukanye cyangwa se zidahuye n’ibicuruzwa byatumijwe, hari ibihano biteganijwe.
Ese aho ibicuruzwa biturutse hari icyo bimara mu byerekeye imisoro igomba kwishyurwa?
Cyane rwose. Ibihugu 20 bigize Umuryango w’ubucuruzi w’ibihugu by’iburasirazuba n’amajyepfo y’Afurika bifite ibiciro by’imisoro byihariye iyo bitumiza ibicuruzwa mu bindi bihugu bigize uwo muryango. Mu gice cyanditsemo amategeko yerekeye aho ibicuruzwa bituruka, amategeko yo mu Rwanda n’ay’ Umuryango w’ubucuruzi w’ibihugu by’iburasirazuba n’amajyepfo y’Afurika y’aho ibicuruzwa bituruka, ushobora gusoma uburyo bagena aho ibicuruzwa byaturutse n’ibicuruzwa birebwa n’aya masezerano.
Ni ayahe mategeko Umuryango w’ubucuruzi w’ibihugu by’iburasirazuba n’amajyepfo y’Afurika ikurikiza iyo ibicuruzwa bitumizwa mu bihugu bigize Umuryango w’ubucuruzi w’ibihugu by’iburasirazuba n’amajyepfo y’Afurika?
Itekeko ryerekeye igihugu kigenewe ibicuruzwa ku buryo butaziguye rivuga ko ibicuruzwa bizavanwa ku gihugu byatumijwemo bigahita bijya mu kindi gihugu kugira ngo hagabanywe ubucuruzi bwa magendo bushobora gukorwa mu gihe ibicuruzwa birimo bitwarwa. Ibi ntibireba gusa ibihugu bidakora ku byambu.
Ibihugu bigize Umuryango w’ubucuruzi w’ibihugu by’iburasirazuba n’amajyepfo y’Afurika bigomba kuba magirirane mu bucuruzi. Ibi bivuga ko uko igihugu kimwe cyagiriye ikindi kigomba no kukigirira ibindi.
Ese birashoboka kongera ukohereza ibicuruzwa mu mahanga byavuye mu Muryango w’ubucuruzi w’ibihugu by’iburasirazuba n’amajyepfo y’Afurika?
Ibi birashoboka. Bikorwa hatangwa ikindi cyemezo cy’aho ibicuruzwa bituruka kigatangwa n’igihugu cyohereje ibicuruzwa bwa kabiri.
Gasutamo zigena agaciro k’ibicuruzwa bitumizwa zishingiye ku ki?
Agaciro k’ibicuruzwa ni agaciro bicururuzwaho, ni ukuvuga igiciro cy’ibicuruzwa bigurishwaho iyo byoherejwe mu mahanga. Hari ariko ibintu bibujijwe.
Soma ibindi bisobanuro ahanditse uko bagena agaciro kuri gasutamo.
Ni ibihe bicuruzwa bigabanirizwa imisoro iyo bigeze kuri gasutamo?
- Ibintu bitwarwa mu mizigo y’abagenzi, umutungo w’umugenzi ku giti cye kandi akoresha wenyine;
- Ibintu by’agaciro gato cyane;
- Imitako n’ibihembo by’ishimwe;
- Ibyitegererezo bifite agaciro gato cyane;
- Amasanduku yo gushyinguramo, ivu ry’abapfuye n’imitako yo ku mva.
Ese abantu basubiye mu gihugu cyabo baba bagabanirizwa imisoro ku mutungo wabo bazanye n’ibinyabiziga?
Yego. Abantu bagarutse mu gihugu bakurirwaho imisoro ndetse n’ikinyabiziga kimwe kitagenewe ubucuruzi kuri buri muryango kiremewe. Hagomba ariko impapuro za ngombwa nk’impapuro byandikishirijweho na viza. Hari amategeko anyuranye akurikizwa ku bantu bahungutse babaye mu mahanga imyaka itanu cyangwa irenze, ndetse n’areba abantu bahabaye mu gihe kitageze ku myaka itatu.
Soma andi makuru ahanditse ibyerekeye abantu bagaruka mu gihugu.
Ni gute nasaba kugira ngo mbone uruhushya rwo kuba umukozi wo kuri gasutamo?
Hari ibisabwa byerekeye imyaka, uko ubuzima bw’umuntu bumeze, uko ahagaze mu mutungo, impamyabumenyi n’ibindi. Ibi bisobanuye mu magambo arambuye ahanditse ibyerekeye guhabwa uruhushya rwo kuba umukozi wo kuri gasutamo n’ibisabwa.
Ihuzwa rya orudinateri za gasutamo ni iki?
Ihuzwa rya orudinateri za gasutamo ni icyemezo cyafashwe vuba aha cyo guhuza za gasutamo zinyuranye n’Ikigo cy’imisoro n’amahoro. Icyo byari bigamije ni ukugabanya ikerererwa ryo gusohora imizigo ku mipaka yo mu majyaruguru. Muri uyu mushinga hari uburyo buzashyirwaho kandi bugashyirwa mu bikorwa buzatuma ibigo bishinzwe imisoro bitandukanye bihana amakuru yerekeye amatariki. Soma andi makuru yerekeye intego, icyo bimaze n’ibyo umushinga uzakora ahanditse ibyerekeye Ihuzwa rya za gasutamo zo mu karere.
U Rwanda rwinjiye mu muryango w’bihugu by’Afurika y’iburasirazuba. Ese ibi bivuga iki ku byerekeye uko za gasutamo ziyoborwa kandi zikora imirimo zishinzwe?
Ibi bivuga ko noneho ubuyobozi n’imirimo ya gasutamo iri mu maboko y’ishyirahamwe rya za gasutamo ry’Umuryango w’ibihugu by’Afurika y’iburasirazuba. Ibizahinduka ni byinshi cyane: byerekeye amategeko, ubwoko bw’imisoro n’aho amahoro azava. Soma amakuru yerekeye ibi byose ahanditse Umuryango w’ibihugu by’Afurika y’iburasirazuba. Ubuyozi bwa za gasutamo n’Ikigo cy’imisoro n’amahoro ubu birimo birahindura uburyo gasutamo zakoraga, amategeko ndetse na za politiki.
Ni ibihe ibihe bintu bidashobora na rimwe gutumizwa mu mahanga?
Ibintu bitemewe gutumizwa ni ibi bikurikira:
1. Amatungo mazima nzima cyangwa yapfuye n’ibicuruzwa bigenewe kuribwa n’abantu cyangwa amatungo biturutse mu bindi bihugu aho indwara y’icyorezo iri ku rutonde rw’indwara zifata abantu, amatungo cyangwa ibihingwa byagaragajwe n’ubuyobozi bubifitiye ububasha.;
- 1. Amatungo mazima nzima cyangwa yapfuye n’ibicuruzwa bigenewe kuribwa n’abantu cyangwa amatungo biturutse mu bindi bihugu aho indwara y’icyorezo iri ku rutonde rw’indwara zifata abantu, amatungo cyangwa ibihingwa byagaragajwe n’ubuyobozi bubifitiye ububasha.;
- 2. ibiyobyabwenge
- 3. intwaro n’amasasu, keretse iyo bigomba gukoreshwa mu kurinda umutekano w’igihugu ;
- 4. inyandiko n’amashusho y’urukozasoni bibangamiye umuco n’umutekano rusange;
- 5. ibicuruzwa by’ibyiganano ;
- 6. ibicuruzwa byonona ibidukikije ;
- 7. amafaranga yabonetse mu nzira zitemewe n’amategeko ;
Uburyo bwo kwishyura mbere ni iki ?
Ubu ni uburyo butuma abatumiza ibintu mu mahanga n’ibigo by’abunganira abandi batanga amafaranga muri gasutamo ajya kungana n’imisoro bzzishyura ku bintu batumije mbere y’uko bakora imenyekanisha risanzwe.
Ubu buryo bukora gute ?
Ikigo cyunganira abandi gikora imenyekanisha mu buryo busanzwe hanyuma ibicuruzwa bikazarekurwa bikigera kuri gasutamo nyuma yo gusuzuma iryo menyekanisha bitabaye ngombwa ko cya kigo gisubira kuri banki incuro ya kabiri. Iki gihe uburyo bukoresha imashini zikoresha mu kubika amakuru ya gasutamo buzajya buvana amafaranga kuri ya konti iriho amafaranga igihe cyose imenyekanisha rigenzuwe.
Inyungu zo gukoresha ubu buryo bwo kwishyura mbere ni ubuhe ?
Ubu buryo butuma umuntu adata igihe cye mu gihe aba arimo ashaka kwishyura imisoro n’amahoro no gusohora ibicuruzwa bye. Ibi ni ukubera ko uwunganira abandi atongera kujya kuri banki nyuma y’uko imenyekanisha rimaze gusuzumwa kubera ko haba hari amafaranga yatanzwe mbere yo kwishyura imisoro n’amahoro.
Iyo konti iriho amafaranga yo kwishyura mbere imaze gufungurwa n’ubu buryo, uwatumije ibintu/umwunganira ashobora kubikorera ahantu hose kuri gasutamo hari mudasobwa.
Abantu bafite iyo konti yishyurwaho amafaranga mbere bashyira amafaranga kuri Banki y’ubucuruzi y’u Rwanda-ishami rya Gikondo cyangwa rya Kanombe bakoreshejwe amasheki y’iyo banki cyangwa andi masheki atati aya Banki y’ubucuruzi y’u Rwanda zemewe mbere yo gukora imenyekanisha bakoresheje imashini. Iyo bigeze aho, banki iha nyiri konti kitansi yerekana ko yishyuye, hanyuma amafaranga yishyuwe akazafatwa nk’amahoro yinjijwe n’ibiro bya gasutamo nyuma y’uko amafaranga yamenyekanishijwe amaze kubarwa.
Ubu buryo bwo gukoresha imashini buzatuma amafaranga ava kuri konti buri amafaranga yamenyekanishijwe amaze kubarwa hanyuma Umukozi ushinzwe kubara ayo mafaranga agahita aha umukozi ushinzwe gusorera no gusohora ibicuruzwa kitansi n’uruhusa rwo kubisohora. Ibi binyuranye n’inzira zisanzwe aho uruhushya rwo gusohora ibicuruzwa rutangwa nyuma y’uko amafaranga yishyuwe muri banki.
Imisoro yo kuri gasutamo n’iyo mu gihugu hagati ni iki ?
Iyi ni imisoro yishyurwa ku bintu byatumijwe mu mahanga n’ibyakorewe mu gihugu. Ishobora kuba ku bintu byavuye cyangwa byoherejwe mu mahanga, ingano yayo igashingira ku ngero z’imisoro y’igihugu.
Ni ibiki bisabwa kugira ngo umuntu atumize cyangwa yohereze ibintu mu bihugu bitari muri Muryango w’ubucuruzi w’ibihugu by’iburasirazuba n’amajyepfo y’Afurika ?
Mu bisabwa harimo :
- icyemezo cy’aho ibicuruzwa bituruka ;
- Inyemezabuguzi ;
- urupapuro rwerekana ibyo batwaye;
- Uruhushya rwo gutwara ibicuruzwa.
Ese umuntu ashobora gutumiza ibintu mu gihe gito atishyuye imisor yo kuri gasutamo n’umusoro ku nyongeragaciro ?
Birashoboka rwose, ariko iyo ufite ibi bikurikira :
- Ingwate itangwa na banki ;
- Ubwishingizi ;
- Ingwate itangwa na minisiteri ibishinzwe.
Ese ibicuruzwa byavuye mu gihugu kiri mu Muryango w’ubucuruzi w’ibihugu by’iburasirazuba n’amajyepfo y’Afurika bishobora koherezwa mu bihugu bitari muri uwo muryango, bikongera bikoherezwa ahandi nta misoro yishyuwe kuri gasutamo ?
Oya. Ibi biterwa n’uko iyo ibicuruzwa byamaze koherezwa hanze, urugero nko muri Amerika, icyo gihe bifatwa ko biturutse muri Amerika, bityo byakongera koherezwa mu bihugu bigize Umuryango w’ubucuruzi w’iburasirazuba n’amajyepfo y’Afurika bikaba bigomba kwishyura imisoro yo kuri gasutamo kubera ko byahinduye aho biturutse.
Uburyo bwo gutwara ibintu ni iki ?
Ni uburyo bukoreshwa mu gutwara ibicuruzwa bijya cyangwa biva mu gihugu.
Ubucuruzi buto ni iki ?
Ubucuruzi buto bivuga imirimo y’ubucuruzi iyo ari yo yose bukoreshamo amafaranga ari mu nsi ya miliyoni myakumyabiri (20,000,000) y’amanyarwanda mu gihe cy’umusoro.


text:
UMUCO W'U RWANDA
Inteko Nyarwanda y'Ururimi n'Umuco ni ikigo cya Leta gishyirwaho n'Itegeko Nshinga rya Repubulika y’u Rwanda, nk’uko ryavuguruwe kugeza ubu cyane cyane mu ngingo zaryo, iya 50 n’iya 51, aho rivuga ko “Umwenegihugu afite uburenganzira ku biteza imbere umuco” kandi ko “Leta ifite inshingano zo kurengera no guteza imbere umuco w’Igihugu” nanone rivuga ko hashyizweho Inteko Nyarwanda y'Ururimi n'Umuco.
Mu nshingano z'ibanze z'Inteko ni ukurengera no guteza imbere Ururimi rw'Ikinyarwanda n'Umuco w'u Rwanda nk'uko bigaragara mu Itegeko N0 01/2010 ryo kuwa 29/01/2010 mu ngingo yaryo ya 5.
Ariko se umuco ni iki? Kandi se ni iyihe nshingano dufite nk'Abanyarwanda mu rwego rwo kurengera no guteza imbere umuco wacu?
Bimaze kugaragara ko gusobanura umuco bitoroshye; abashakashatsi bagiye batanga ibisobanuro by’umuco binyuranye kandi byuzuzanya. Dufashemo bimwe, byadufasha gusobanukirwa umuco nyarwanda:
Nka E.B. TYLOR (1871) agira ati: “Umuco cyangwa amajyambere (mu gisobanuro cy'ayo magambo kijyanye n’ imenyamoko) ni uruhurirane rw’insobe rugizwe n’ubumenyi, imyemerere, ubugeni, amategeko, imyitwarire yemewe, imico n’ubundi bushobozi bwose n’akamenyero umuntu agenda yunguka nk’umwe mu bagize umuryango.”
Bityo dusanga umuco ari isangano ry’ibimenyetso byihariye biranga umuryango runaka w’abantu bikagaragarira mu mitekerereze, imikorere, imyifatire mu bumenyi no mu mvugo by’imbaga igize uwo muryango.
Umuco uturuka ku bintu bitatu (3) by'ingenzi ari byo umurage, ibihangano n'ibitirano:
-Umurage: ni ibyo abasekuru badusigiye kandi tugenderaho bikaturanga bikatwitirirwa.
-Ibitirano ni ibyo tuvana mu bindi bihugu. Aha rero niho Abenegihugu, abahuriye ku muco runaka ubaranga basabwa kubamaso bagashungura, bakagosora bakemeranya ibyo bakira bikabaranga mu muco wabo babikuye mu mico y'ahandi, kuko ibyiza by'abandi si ko buri gihe biba ari ibyiza mu muco wundi runaka.
-Ibihangano ni ibyo abantu bahanga bigamije gusubiza ibibazo barimo, bakabyifashisha hanyuma bikaza kurangira byiswe umuco wabo.
Umuco nyarwanda rero ni ishingiro ry’ituze mu muryango w’Abanyarwanda kuko uhuza abanyarwanda mu mikorere, mu mihango, mu migenzo, mu mitekerereze, mu bihangano byabo kuko bawusangiye kandi ukabaranga.
Mu rwego rwo kwiteza imbere no kugira uruhare mu iterambere rirambye, Inteko Nyarwanda y'Ururimi n'Umuco irashishikariza buri wese kurangwa n'indangagaciro z'umuco w'u Rwanda zikaba umusemburo w’iterambere, cyane cyane binyuze mu burezi n’Itorero, kandi hagashyirwa muri za Kaminuza n’Amashuri Makuru gahunda zigisha zikanakora ubushakashatsi ku byerekeye umuco, ururimi rw’Ikinyarwanda, ubugeni, ubuhanzi na muzika.
Bimwe mu bihugu bikize ubu ku isi byagiye bishingira iterambere ryabyo ku muco wabyo, ndetse bikanawusakaza no hanze y’imbibi zabyo. Iterambere rishingiye ku muco rigira uruhare ku mibereho myiza y’abaturage: batuye ahantu heza, bafite ubuzima bwiza, bafite ubumenyi, bafite ibikoresho nkenerwa bya buri munsi. Uko imibereho y’abaturage igenda irushaho kuba myiza niko igihugu kigenda kiva mu bihugu biri mu nzira y’amajyambere kigana mu bikize ku isi.
Kuri uru rubuga, muzajya musangaho amateka, amakuru, ubushakashatsi ku muco n'indangagaciro z'umuco w'u Rwanda.
Ibyo bizajya bifasha Abanyarwanda n'abaturarwanda muri rusange kubungabunga no guteza imbere umuco ari nako ibikorwa byose by'Abanyarwanda bishingira ku muco.


text:
Nyakubahwa Grégoire Kayibanda ni muntu ki ?
Grégoire Kayibanda ni mwene Léonidas Rwamanywa na Caroline Nyirambeba. Yavukiye Tare, muri Commune Musambira Prefecture ya Gitarama mu majyepfo y’ u Rwanda kuwa 01 Gicurasi 1924. Amashuri abanza yayize i Tare (1932-1934) kandi ayakomereza Kabgayi (1934-1937). Naho ayisumbuye ayiga mu iseminari nto Saint Léon i Kabgayi (1934-1943). Kuwa 28 Ukuboza 1944 Kayibanda yinjiye mu Iseminari nkuru ya Nyakibanda, kugeza yiyemeje kuyivamo kuwa 15 novembre 1948, kandi agahagarika n’ibyigipadiri ahubwo akerekeza muby’ubwarimu. Yashakanye na Kayibanda Verdianne. Kuwa 20 Mutarama 1949 atangira umwuga w’ubwarimu muri « Institut Léon Classe » kugeza mu 1952. Ibyo kandi akabifatanyaga n’ubuzima busanzwe bwa buri munsi mu gukemura ibibazo binyuranye byari byugarije rubanda rugufi aho atuye. [Paternostre de la Mairieu (1994) 75].
Mu 1953 Kayibanda yoherejwe gukora i Kabgayi muri serivise yo gutegura no kunonosora infashanyigisho zijyanye n’igihe mu biro by’ubugenzuzi bw’amashuri. Guhera muri Kamena muri uwo mwaka kugeza m’Ukuboza 1954 Kayibanda yabaye umwanditsi w’ikinyamakuru « l’AMI».Kayibanda yifashishije itangazamakuru rero, yakomeje guhindura imitekerereze ya rubanda kandi ahindura n’imwe mumikorere y’ubutegetsi itari ihwitse muri icyo gihe. Urugero twatanga ni uko mu gihe itegeko ryabuzaga kwishyira hamwe cyane cyane mubikorwa bya politiki, Kayibanda we yasabaga ko uburenganzira bwo kwishyira hamwe mu m’Asosiyasiyo na Koperative bwahabwa rubanda kandi mu buryo butagabanuweho na gato. [Kayibanda Grégoire, “Notre rôle dans la cité” dans L’ami, n°114, janv.1954 nkuko byandukuwe na Paternostre de la Mairieu].
Ibyo byagize ingaruka nziza cyane mu mitekerereze n’imikorere ya politili. Amashyirahamwe menshi yaravutse kugera ku rwego rwo kuba Amashyaka ya Polilitiki. Hagati aho rero guhera Mu 1955 nibwo Kayibanda yavuye mu bugenzuzi bw’amashuri maze aba : President wa komite ncunga mikorere ya Trafipro (Travail, Fidélité, Progrès), umwanditsi mukuru wa Kinyamateka, yabaye kandi umunyamabanga wihariye wa «Monseigneur Perraudin », ndetse aba n’umwe mu bagize inama ngishwanama yaChefferie ya Marangara. Iyo myanya niyo yafashije cyane cyane Grégoire Kayibanda kumenyekanisha ibitecyerezo bye byiza. Kayibanda aha yari yaramaze kwiyunvamo umuhamagaro wo kuba umucunguzi wa rubanda rugufi nk’uko intego ye yabivugaga : Libertatem filiorum Dei : Tubohore Abana b’Imana.
Uwo muhamagaro kandi ugaragazwa n’amagambo basanze mu ikaye ye (carnet de notes), agira ati : « Mu gihugu aho rubanda ikorerwa ivangura rigaragara kandi ryizweho neza….nsanga kwibanda ku kintu kimwe gusa ntacyo byaba bimaze, ahubwo bidatinze nazasanga nange ntacyo ndicyo…mpisemo rero gukangura igihugu cyanjye kumenya ubushobozi kifitemo…maze nkabafasha kuvumbura ibyo ababakikije bakeneye, nkabasunikira kandi nkabingingira gutanga umusanzu wabo…ntekereza ko ariwo muhamagaro wange mu gihugu kikishakisha, kandi kikireba aho gikwiye guhagurukira hakwiye kandi vuba ». (Paternostre de la Mairieu 1994]. Murunva ko Kayibanda rero yabaye nkurahiye ko agiye gutanga ubuzima bwe bwose mu gufasha rubanda kwibohora.
Kayibanda arongera ati : « Chefu (président du Conseil de chefferie) anfata nk’umuntu warwanya ubutegetsi kandi bigaragara ko hari ukuntu antinya . Yamenyereye kwigirizaho nkana aba sushefu be, ariko njye sinemera amahame ye yose! Intekerezo zanjye zuzuyemo akarengane abantu banjye bagirirwa, kandi sinakwihanganira na gato ubutegetsi butakijyanye n’igihe kandi budashoboye.» Nasomye aya magambo anyibutsa ay’umukambwe Nelson Mandera, wavugaga ko iminyururu iri ku bantu be (abirabura) nawe iba imuriho, ko nta kindi yakora uretse kuyibabohora…kandi ko ari gahunda ndende yiyemeje kugeza ayisohoje cyangwa se kugeza abizize biramutse bibaye ngombwa.
Hari taliki ya 19 Nzeri 1962, Perezida J kennedy wa USa yakira Perezida Grégoire Kayibanda nyuma y’ubwigenge bw’u Rwanda.
Nk’uko bigaragara, Kayibanda yari umugabo utarebera akarengane ngo yituramire, cyangwa ngo yihutire gukemuraibibazo yifashishije inzira ihutaza, cyangwa se, isesa amaraso. Kayibanda yahangayikishijwe cyane n’ikibazo cya rubanda rugufi rwari rwiganjemo abo mu bwoko bw’Abahutu. Abo bari barambuwe uburenganzira bwose bw’ikiremwamuntu, ahubwo bagafatwa nk’ibikoresho. Umuhutu, ntaburenganzira ku mutungo, ku mutekano no kwishyira ukizana yagiraga,emwe no kubaho kwe byabaga ari impuhwe yagiriwe. Kwaka rero no guharanira uburenganzira mbonezamubano n’ubwa politiki n’ubundi bushamikiyeho, murunva ko byo byari inzozi.
Nyamara intwari Kayibanda yakomeje kwitegereza ako karengane kakorerwaga Abahutu kuva aho ubutegetsi bwabo bw’Abahinza butsindiwe n’ingoma nyiginya z’Abatutsi mu gisekuruza cya 15, asanga ataceceka. Nibwo kuwa 24 Werurwe 1957 Kayibanda yegereye bagenzi be aribo: Maximilien Niyonzima, Claver Ndahayo, Isidore Nzeyimana, Calliope Mulindahabi, Godefroid Sentama, Sylvestre Munyambonera, Joseph Sibomana na Joseph Habyarimana ariwe Gitera, maze basinya kandi batangaza kumugaragaro inyandiko bise « Note sur l’aspect social du problème racial indigène au Rwanda ». Iyo nyandiko yari igenewe Umwami Mutara III Rudahigwa hamwe n’abategetsi b’Ababirigi bakolonizaga u Rwanda. Iyo nyandiko yasobanuraga akarengane gakorerwaga rubanda rugufi ndetse n’inzira ako karengane kakemurwamo. Yasabaga by’umwihariko ko ibyiza by’igihugu bikwiye gusaranganywantavangura iryo ariryo ryose rishingiweho mu bana b’ u Rwanda. Iyi nyandiko rero yamenyekanye mu itangazamakuru nka Manifesite y’Abahutu, niyo yabaye intangiriro y’urugamba rw’Umuhutu mukwibohora ingoma ya cyami.
Kayibanda hagati aho, abifashijwemo na «Monseigneur Perraudin », kuwa 09 Nzeri 1957 yoherejwe mu mahugurwa ajyanye n’iby’itangazamakuru mu bwanditsi bw’ ikinyamakuru « Journal Vers l’avenir » cyandikirwaga mu Bubirigi. Kayibanda yagarutse kuwa 08 Ugushyingo 1958, maze ahita akomereza imirimo ye muri Kinyamateka guhera tariki ya 25 Ugushyingo 1958. [Linden (1999) 325].
Twibutse ko muri Kamena 1957, mbere y’amezi 3 ngo Kayibanda ajye i Burayi, muri ya mahugurwa twavuze, yasize ashinze « Mouvement Social Muhutu» yashingiye programu yayo kuri ya Manifeste y’Abahutu. Hagati aho,Umwami Rudahigwa yaje gutanga kuwa 25 Nyakanga 1959, ikibazo kitarakemuka maze asimburwa na murumuna we wahawe izina rya Kigeli V Ndahindurwa kuwa 28 Nyakanga muri uwo mwaka. Impirimbanyi za Demokarasi zibwiraga ko nibura Ndahindurwa azanye amatwara mashya, niko kumwibutsa ubutumwa bwo guhindura ibintu mu nzira y’amahoro bwari bwarashyikirijwe mukuru we.
Nuko mu ibaruwa bashyikirije Umwami Ndahindurwa ubwe ,kuwa 07 Kanama 1959, bongera gusobanura akarengane k’abahutu ndetse berekana n’ibintu bikwiye guhinduka vuba na bwangu mu mitegekere y’igihugu. Mur’ibyo harimo: kwemera ko umuhutu agomba kugira uruhare mu mitegekere y’igihugu cye, gusaranganya ibyiza by’igihugu no gukuraho abategeka bose batabanye neza rubanda. Iyibaruwa yagaragaje rero urukundo intwali za Demokarsi zakundaga rubanda, yagaragaje kandi ukuri n’ubutwalibidashidikanywaho, aba bagabo bari bafite. Muri iyo baruwa baragira bati : «Ibyo duharanira ntitwabihejeje mu rwihisho twabyanditse mubyo amagazeti yise Manifeste y’Abahutu, twabibwiye umwami, twabibwiye Leta, twabwiye intumwa z’Ububirigi, ntitubihisha cyangwa ngo tubishyigikize inzangano no gusebanya. Duhinyura icyo tutabonamo amajyambere rusange y’Abanyarwanda bose tukavuga icyo twifuza ». Iyo baruwa nayo yashyizweho umukono n’abayobozi ba ya Mouvement twavuze haruguru yaharaniraga uburenganzira bw’Umuhutu, aribo : KAYIBANDA Grégoire (Président Général), NIYONZIMA Maximilien (V/P Général), MURINDAHABI Calliope (Secrétaire général), SIBOMANA Joseph(Trésorier Général).
Reba:http://www.mdrwi.org/rapports%20et%20doc/documents/revolisio%2059/requete%20au%20mwami%20ndahindurwa.pdf
Kayibanda wari ukubutse Iburayi, yaritegereje abona ko ibintu bigeze iwandabaga kandi hakenewe impinduka mu Rwanda. Maze kuwa 19 Ukwakira 1959 ashingaga IshyakaPARMEHUTU (Le Parti du Mouvement de l’Emancipation Hutu). Iri shyaka naryo rikaba ryariyuburuye muri ya«Mouvement social Muhutu ». PARMEHUTU yaje guhindura izina, yitwa MDR « Mouvement Démocratique Républicain »kandi yiyemeza kwigobotora ingoma ya cyami n’iya gikoronize maze hakajyaho ubuyobozi bushingiye kuri Demokarasi na Repubulika mu Rwanda. [Paternostre de la Mairieu (1994) 158].
Muri aya mahindura y’imitegekere, Umwami mushya Kigeli V Ndahindurwa yagaragaje ko ingengabitekerezo ya cyami idahinduka kandi ko agikeneye abahutu ho abagaragu, gusa yibagirwa ikintu kimwe ko « nta wahagarika rubanda yahagurukiye gukora revolusiyo ». Ibi tuzabigarukaho tuvuga iby’uko Revolisiyo yatangiye n’uko yagenze(1/11/1959- 01/7/1962).
Revolisiyo yarangiye Rubanda yerekanye imbaraga yifitemo. Reka twiyibutse aya mataliki y’ingenzi cyane :
*Kuwa 26 ukwakira 1960 habayeho amatora adafifitse yarangiye ashyizeho inteko na Leta by’agateganyo. Nyakubahwa Gregoire Kayibanda aba Ministre w’intebe naho Habyarimana Joseph Gitera ayobora Inteko.
*Ku wa 28 Mutarama 1961 i Gitarama habaye Kongere idasanzwe, ikuraho ingoma ya cyami( monarchie), ica Karinga n’izayo zose, itangiza ubutegetsi bushingiye kuri Repubulika : uwo munsi Nyakubahwa Dominiko Mbonyumutwa yatorewe kuba Perezida wa mbere.
*Ku wa 25 Nzeri 1961 habayeho amatora rusange yiswe Kamarampaka : rubanda ihamya bidasubirwaho ko yanze ubutegetsi butunzwe (ubwami) na Kigali , ko ishaka rwose ubutegetsi bushingiye kuri rubanda : nyuma y’ukwegura ka Mobnyumutwa , Geregori Kayibanda yatorewe kuba Perezida wa Repubulika, ashyiraho Leta yagejeje u rwanda ku bwigenge taliki ya 1/7/1962.
Nyakubahwa Grégoire Kayibanda wari wabaye Président wa Repubulika ya mbere, yongeye gutorerwa manda ya 2 mu 1965, na manda ya 3 ari nayo ya nyuma mu 1969.[Reyntjens (1985) 408].
Nyamara ariko ngo ntawe uneza rubanda kandi ngoubutegetsi buraryoha ! Nyakubahwa Grégoire Kayibanda waharaniye uburenganzira bwa Rubanda nk’uko intwari Nelson Mandela yaharaniye uburenganzira bw’Abirabura bari baratsikamiwe n’abazungu muri Afurika y’Epfo, yaje gukurwa mu mirimo ye kuwa 05 Nyakanga 1973 na kudeta yitiriwe Juvénal Habyarimana n’inshuti ze. Maze Nyakubahwa Grégoire Kayibanda bamugenera igihano cy’urupfu kuwa 26 Kamena 1974. [L’arrêté N° 0001/ 74/ CM de la cour martiale le 29 juin 1974]. Icyo gihano cyaje guhindurwamo gufungwa burundu maze Kayibanda avanwa muri Izari Rwerere aho yari yafungiwe, afungirwa iwe mu rugo i Kavumu ho muri Gitarama kuwa 11 Nzeri 1974, aho yatabarukiye nk’intwari Mahatma Gandhi, kuwa 15 Ukuboza 1976. [Pierre-Célestin Kabanda (2012) 292-294].
Harakabaho intwali za Repubulika.
Umutaripfana Venant Nkurunziza.


text:
Amasengesho y’iminsi 40 numvise ampaye izindi mbaraga – Aline Gahongayire
Ukeneye kwamamaza! Gusobanuza! Gutanga amakuru? Hamagara 0788772818
Bishop Harerimana Jean Bosco yanyuzwe n’umusaruro wavuye mu masengesho y’iminsi 40, itorero rye Zeraphath Holy Church ryakoze mu gusengera kurushaho kugira ububyutse no kwegera Imana.
Aya masengesho y’iminsi 40 yabaye kuva ku wa 13 Kanama kugeza ku wa 22 Nzeri 2021. Yitabiriwe n’abantu babarirwa mu bihumbi barimo abayakurikiranye mu buryo bw’ikoranabuhanga ndetse n’abateraniye mu rusengero rwa Seraphath ruri i Remera.
Abayitabiriye bagaburiwe ijambo ry’Imana na Bishop Harerimana Jean Bosco n’abandi bavugabutumwa barimo Kalisa Fred wo muri ADEPR na Bishop Marc Ziharirwa wo muri Repubulika Iharanira Demokarasi ya Congo.
Yanatumiwemo abahanzi batandukanye barimo Alice Big Tony, Aimé Frank na Aline Gahongayire waririmbye ubwo yasozwaga ku mugoroba wo ku wa 22 Nzeri 2021.
Aya masengesho yakozwe mu ntego igusha ku kubohora abarushye mu buryo bw’umubiri n’ubw’umwuka no gukangurira abantu kugana inzira y’agakiza.
Aline Gahongayire yavuze ko yanyuzwe no kuba ari mu bahanzi bitabiriye aya masengesho.
Ati “Nabonye ari ubuntu bw’Imana gutoranywa kwitabira amasengesho no kuririmbana n’abera. Twari tumaze igihe tutabwiriza, nashimye uko abantu bari banyotewe no kuramya no guhimbaza Imana.”
“Nanjye narahembutse, numva navuga ko bitangiye kuza. Numvise bimpaye izindi mbaraga. Ndumva ntafite ubwoba, Imana iri kweyura COVID-19, ubu ndumva niteguye kongera gutaramana n’abakunzi b’ibihangano byanjye.’’
Gahongayire uri mu bahanzikazi bahimbaza Imana bazwi mu gitaramo gisoza aya masengesho, yifashishije ibihangano birimo “Ndanyuzwe”, “Iyabivuze”, “Izindi mbaraga”, “Nta banga” n’izindi.
Umuvugabutumwa Kalisa Fred we ku munsi yigishijeho yasobanuye ku ijambo riri mu Abami 1:17, avuga ku cyo Imana yateganyirije abayizera.
Yakomeje ati “Nigishije ko Imana hari igihe uburira hamwe ariko yarateguye akandi gasozi uzaboneraho ihumure. Inzira z’Imana ni nyinshi kandi ntiwamenya izo ikoresha gusa ubona ubutabazi kuko ari Imana yo kwizerwa.’’
Aya masengesho yari afite intego ivuga iti “Ni iki wabibye?”. Isobanura ko iyo ubibye neza, usarura neza, wabiba nabi ugasarura nabi.
Bishop Harerimana Jean Bosco yavuze ko mu minsi 40 habayeho gusengera ibyifuzo bitandukanye, gusengera abarwayi, no gukora deliverance.
Yagize ati “Twabonye Imana ikiza abantu, twabonye abantu bakira agakiza.’’
Aya masengesho yanyuze ku mbuga nkoranyambaga za Zeraphath Holy Church, Zoom, TV1 n’indi miyoboro itandukanye.
Bishop Harerimana avuga ko mu minsi 40, yabonesheje amaso ye ibitangaza bikoreka.
Ati “Hari abakize, bari baravunitse, hari n’abari biteguye ko bagomba gupfa ariko bakize. Abakiriye agakiza twabonye abarenga 100, hari n’abandi bakakiriye ku ikoranabuhanga utamenya.
Abakize bo ni benshi, ntiwahita umenya imibare. Harimo n’abari bagiye bagira ibibazo byo kudasama, baduhaye ubutumwa, ubwo dutegereje igitangaza cy’Imana.’’
Amasengesho y’iminsi 40 yakozwe hagamijwe kongera gushaka ububyutse by’umwihariko mu gihe nk’iki ibyiringiro byatakaye.
Ati “Kwari ukugira ngo twongere tubone ububyutse, twari tumaze igihe muri Guma mu rugo, twatangaga ihumure ko ubuzima bugikomeza.’’
Ubutumwa bwo guhashya COVID-19 bwaratanzwe
Nubwo yari amasengesho ariko abayitabiriye bahabwaga mu buryo buhoraho ubutumwa bwo kwirinda COVID-19.
Bishop Harerimana agira ati “Twakanguriye abantu kwikingiza, twe ntituvuga ko urukingo atari rwiza. Intego yo kuvuga ngo ni ‘iki wabibye?’ harimo no kugira imibanire myiza n’abandi kandi ibyo bigendana no kwirinda kubanduza mu kubahiriza ingamba ariko no kwikingiza COVID-19.’’
Yasobanuye ko aho Isi igeze bikwiye ko abantu bongera kugirira Imana icyizere kuko n’abayikorera by’ukuri bahari.
Ati “Dukeneye kongera kwizera Imana, Abanyarwanda bakomeretse bumve ko niba barakomeretse, ni abantu babakomerekeje ariko Imana yo iracyahari kandi irakora.’’
Zeraphath Holy Church ifite icyicaro gikuru mu Karere ka Rubavu; ifite n’ishami ryayo i Remera mu Mujyi wa Kigali; Umuyobozi w’iri torero Bishop Harerimana Jean Bosco asanzwe asengera abafite ibibazo by’ingutu n’abafite uburwayi bwananiranye.
UMUSEKE.RW


text:
Iyo uhuye n’umuntu bwa mbere, burya ngo hari ukuntu uhita umumenya mu kanya gato, nk’uko na we ahita agira ukuntu agufata.Kenshi iyo uganiriye n’urubyiruko usanga benshi bifuza gushakisha inshuti nyinshi, harimo n’abo bifuza kuzabana na bo nk’abafasha b’ingo zabo; ariko kugira ngo umuntu abigereho biterwa n’uko agaragaye imbere y’abandi ku nshuro ya mbere.
Aha wakwibaza uti “Kugaragara ku nshuro ya mbere bije bite?”
Twifashishije Akanyamakuru Reveillez-Vous (ko kuva muri Nyakanga kugeza Nzeri 2011), reka turebe ibintu bine umuntu yagombye gukora mu gihe ari kumwe n’abandi kugira ngo agaragare neza.
1. Uko ugaragarira abandi
Burya ishusho yawe abantu muhuye bwa mbere basigarana, ishingira ku bintu bakubonyeho, ni ukuvuga uko ugaragara, baba bibeshya cyangwa batibeshya.
Nyamara usanga hari benshi batita ku kuntu bagaragara. Urugero nk’aho umuntu ajya muri resitora atazi niba ari buhasange abantu bambaye neza cyangwa nabi. Birumvikana ko ugomba kwambara imyenda ijyanye n’ibyo ugiyemo. Aha ni byiza kumenya ko imyenda wambara ugiye gukora ikizamini cyo gusaba akazi izatandukana n’imyenda wambara ugiye mu birori. Cyakora na none hari igihe uba utazi neza imyenda ikwiranye na gahunda ugiyemo, icyagufasha ni ukwambara imyenda iguhesheje agaciro. Ariko mu gihe wumva ushidikanya, wagombye kwambara imyenda isanzwe ku buryo abantu babona ko nta cyo itwaye, cyangwa ukagisha inama umuntu wemera ko yambara mu buryo bukwiye kandi bumwubahisha.
2. Ibyo uvuga
Ibyo umuntu avuga, kenshi usangga bigaragaza niba yicisha bugufi cyangwa niba ari umuntu wishyira hejuru/wiyemera. Ibi ni byiza kubizirikana cyane mu gihe uhuye n’umuntu bwa mbere cyane cyane iyo ari uwo mudahuje igitsina wifuzaho ko akubona neza. Aha, usanga abasore kenshi iyo bahuye n’abakobwa bwa mbere babaganiriza bashyiramo kwiyemera ngo babemeze; ariko na none hari n’abandi baba bashaka kumenya akantu kose ku bakobwa bahuye na bo bwa mbere. Ibi rero si byiza kuko kenshi usanga bibangamira abakobwa, ndetse watangira no kumubaza byinshi bimwerekeyeho ukumva ntashaka gukomeza kuganira n’uwo musore.
Aha,ni byiza kuzirikana ko amagambo uvuga,ariyo atuma abandi bamenya uwo uriwe,kubw’ibyo ujye ukora uko ushoboye uvuge amagambo yatuma babona ko uri umuntu mwiza.Niba kandi uri kumwe n’umuntu w’igitsina gore,zirikana ko mu mibereho yabo bakunda umuntu witwara nkuko asanzwe yitwara.
3. Ibyo ukora
Umunyarwanda yarihoreye ati “Kora ndebe iruta vuga numve”. Burya iyo ugira ikinyabupfura kandi ukubaha abandi, bigaragarira mu byo ukora. Iki ni ikindi kintu wagombye kuzirikana mu gihe urimo gushaka inshuti kuko ibyo ukorera abandi mwaba muri kumwe cyangwa mutari kumwe, bigaragaza ko wubaha kandi iyo bibaye akamenyero byerekana ko warezwe neza.
Aha, ni byiza kuzirikana ko ibyo ukora bigereranwa n’icyapa cyamamaza uwo uri we. Igihe icyo cyapa kizagaragaraho kumenya gutega amatwi abandi, ukaganira na bo utabaca mu ijambo uretse wenda igihe bibaye ngombwa, bizabagaragariza ko urangwa n’ikinyabupfura.
4. Kubahiriza igihe
Kubahiriza igihe bituma umuntu agaragarira neza abo bahuye bwa mbere kuko niba wahanye gahunda n’umuntu ugateganya kugera aho mwasezeraniye nibura iminota icumi mbere y’isaha mwahanye, bizatuma nubwo wahura n’ibintu utari witeze, ushobora kubahiriza igihe cyawe nta mbogamizi.
Twasoza tubabwira ko gushaka kugaragara neza bitandukanye no kwiyorobeka kuko ibyo ari uguhisha uwo uri we.
Ahubwo ni byiza kumenya imico yawe wifuza ko abandi bakumenyaho maze ukitoza kuyigaragaza. Mu gihe ubigenza utyo, ujye wibuka ko ari wowe wihesha izina mu bantu. Kuko niwita ku isura yawe, kandi ukita ku byo ukora, bizatuma abantu uhuye na bo bwa mbere babona ko uri umuntu mwiza, kandi ni na byo bazajya bahora bakwibukiraho.


text:
Inkuru: Impanuka y’ubwato
Uwarokotse wenyine nyuma y’impanuka y’ubwato,yisanze ku kirwa kidatuwe wenyine. Yasengaga yinginga Imana ngo imutabare kandi buri munsi yageragezaga gushaka ubufasha mu buryo bwose ashoboye. Ariko nta numwe wabashije kuboneka ngo amufashe.
Arushye gutegereza,yubaka akazu gato k’imbaho ngo akabemo,anabikemo bike yari yasigaranye. Ariko umunsi umwe nyuma yo kuva gushaka ibyo arya asanga akazu ke kahiye kose kari kugurumanira hasi, umwotsi uri kuzamuka mu kirere. Kuri we Ibibi birenze ibindi byari byabaye, ni nkaho isi yari imurangiriyeho, ibintu byose yari atunze aho, kuva imbere n’inyuma yari abibuze. Agahinda n’umujinya biramwica,arataka ati”Mana,ni gute wankora ibintu nk’ibi koko?
Bukeye umunsi ukurikira,abyutswa n’urusaku rw’ubwato bwari buri kwegera ikirwa,bwari buje kumuha ubutabazi. Abaza abari baje kumutabara ati “ni gute mwamenye ko ndi hano?” Baramusubiza bati “twabonye ikimenyetso cyawe cy’umwotsi wakoze tuzana ubutabazi.”
Biroroshye gucika intege iyo ibintu biri kugenda nabi,ariko ntidukwiye gukuka umutima kuko Imana ikora mu buzima bwacu, no mu gihe cy’agahinda n’umubabaro.Wibuke ikindi gihe akazu gato kawe nigashya, Ntugaheranwe n’agahinda n’amaganya kuko biba ari ikimenyetso cy’umwotsi gihamagara Ubuntu bw’Imana.
Abaroma 8:28
Kandi tuzi yuko ku bakunda Imana byose bifataniriza hamwe kubazanira ibyiza,ari bo bahamagawe nkuko yabigambiriye.


text:
Ibikoresho Bya Feline Module Niba ufite injangwe, birashoboka ko wagize byibuze bibiri muribi bibazo bitatu mugihe uhisemo inzu kuri we: kubura ubwiza, kuramba, no guhumurizwa. Ariko iyi moderi ya pendant ikemura ibyo bibazo muguhuza ibintu bitatu: 1) Igishushanyo cya Minimalism: ubworoherane bwimiterere nuburyo butandukanye bwo gushushanya amabara; 2) Ibidukikije byangiza ibidukikije: imyanda yinkwi (ibiti, ibiti) bifite umutekano kubuzima bwinjangwe nubuzima bwa nyirayo; 3) Kwishyira ukizana kwa bose: modul zahujwe hamwe, bikwemerera gukora inzu yinjangwe itandukanye murugo rwawe.
Izina ry'umushinga : Polkota, Izina ryabashushanya : Nadezhda Kiseleva, Izina ry'abakiriya : Nadezhda Kiseleva.
Igishushanyo cyiza nuwatsindiye ibihembo byubushakashatsi mumarushanwa yo gupakira. Ugomba rwose kubona ibihembo byatsindiye abashushanya ibishushanyo mbonera bya portfolio kugirango umenye ibindi byinshi bishya, bishya, byumwimerere kandi bihanga ibikoresho byo gupakira.